Магистратурада таълим олаётган талабани ишга тўлиқ ставкага қабул қилишимиз мумкинми?\nОлий ўқув юрти бакалавриатини тугатган, ҳозирги кунда эса магистратурада таълим олаётган бир ёш мутахассисни ишга қабул қилаяпмиз. Гарчи у ўқир экан, унга 3 соатлик иш куни тайинланди ҳамда 0,5 иш ҳақи ҳисобланмоқда. Лекин бу талаба иш вақтидан ташқари пайтда кўпроқ ишлашга ва тегишинча иш ҳақини 100% олишга рози бўляпти (эҳтимол оилавий шароитлар туфайли). Табель 40 соатлик иш ҳафтаси бўйича юритилади (7,7,7,7,7,5 соат), меҳнат шартномасида эса иш вақти 14.00 дан 21.00 гача ва тегишинча шанба куни 14.00 дан 19.00 гача деб ёзилади. Бизнинг ҳаракатимиз нечоғли тўғри? Ходим аризани қандай ёзиши керак? Ушбу буйруқни чиқариш асосида бу буйруқ қайси ҳужатга асосланаётганлигини ёзиш керакми?\nТўлиқсиз иш вақти хусусида\nХодим билан иш берувчи ўртасидаги келишувга биноан ишга қабул қилиш чоғида ҳам, кейинчалик ҳам тўлиқсиз иш куни ёки тўлиқсиз иш ҳафтаси белгилаб қўйилиши мумкин (часть 1 ст.119 ТК).\nАмалиётда бу нормадан кундузги таълим шаклида ўқийдиган талабаларни ўқиш вақтидан бўш вақтда ишлаш учун ишга қабул қилишни расмийлаштиришда фойдаланилади.\nИшга қабул қилиш иш берувчининг буйруғи билан расмийлаштирилади. Буйруқ чиқариш учун ходим билан тузилган меҳнат шартномаси (лекин ариза эмас) асос бўлади, МКнинг 82-моддаси 1-қисми.\nҚайд қилиш жоизки, тўлиқсиз иш вақти шарти билан ишлаш ходимнинг йиллик асосий меҳнат таътилининг муддатини, меҳнат стажини ҳисоблашни ҳамда бошқа меҳнат ҳуқуқларини бирон бир тарзда чеклашга асос бўлмайди ва ишланган вақтга ёки ишлаб чиқарилган маҳсулотга мутаносиб равишда ҳақ тўланади.\nСизнинг мисолингизда бу талаблар бузилмоқда.\nТўлиқ иш режимига ўтиш хусусида\nИш берувчи талабанинг ўқиш вақтидан бўш вақтда унга 8 соатлик иш куни ўрнатилиши тўғрисидаги аризасини қаноатлантириши мумкин, чунки меҳнат қонунчилигида талабаларнинг ишлаши ва кундузи ўқишига тақиқ қўйилмаган. Ушбу иш режими бошқа ходимлар иш режимидан фарқ қилиши мумкин.\nБунда битта шартга риоя қилиниши керак – иш ўқиш вақтидан бўш вақтда бажарилади. Бу талабни меҳнат шартномасида мустаҳкамлаб қўйиш лозим ва иш вақти режимини, шунингдек муайян меҳнат нормаларини бажарган тақдирда талаба асосий ходим сифатида 100%гача иш ҳақи олиши мумкин.\nМожем ли мы принять на работу студента, обучающегося в магистратуре, на полную ставку?


ЎзА - 9 август куни об-ҳаво маълумоти\n9 август куни об-ҳаво маълумоти\n08.08.2018 11:46 Чоп этиш версияси\nРеспублика Гидрометеорология марказининг хабар беришича, 9 август куни Тошкентда ҳаво бироз булутли бўлади, ёғингарчилик бўлмайди. Шарқдан секундига 3-8 метр тезликда шамол эсади. Кечаси 22-24, кундузи 37-39 даража иссиқ бўлади.\nҚорақалпоғистон Республикаси ва Хоразм вилоятида ҳаво бироз булутли бўлади, ёғингарчилик кузатилмайди. Шарқдан секундига 7-12 метр тезликда шамол эсади. Кечаси 20-25, кундузи 35-40 даража иссиқ бўлади.\nБухоро ва Навоий вилоятларида ҳаво бироз булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, чўл ҳудудларида 30 даражагача, кундузи 35-40 даража иссиқ бўлади.\nҚашқадарё ва Сурхондарё вилоятларида ҳаво кам булутли бўлади, ёғингарчилик бўлмайди. Шарқдан секундига 7-12 метр тезликда шамол эсади. Кечаси 22-27, кундузи 37-42 даража иссиқ бўлади.\nРеспубликамизнинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20, кундузи 27-32 даража иссиқ бўлади.


Оқ ва қора Америка: Нью-Йорк — дунёлар чорраҳаси – Davronbek's blog\nОқ ва қора Америка: Нью-Йорк — дунёлар чорраҳаси\nPosted on August 8, 2015 January 24, 2016 AuthorDavronbekLeave a comment\nНью-Йорк штати – АҚШнинг банк иши, қимматли қоғозлар савдоси ва телекоммуникация соҳаларидаги энг катта маркази. Молиявий фаолият (жумладан, суғурта), кўчмас мулк савдоси штат ялпи даромадининг 80 фоизини ташкил этади. Нью-Йорк штатининг ялпи ички маҳсулоти 1130,4 миллиард доллардир (2011).\nНью-Йорк АҚШнинг энг коррупциялашган штатларидан бири. Олбанидаги журналистларнинг берган маълумотларига кўра, сўнгги ўн йил давомида штат қонун чиқарувчи органида ишлаган 30 нафар депутат коррупция билан айбланиб қамоққа олинган. Бунда оммавий ахборот воситаларининг ўрни катта бўлган. АҚШ расмийлари, сиёсатчилар 3 ҳокимиятдан ҳам кўра ОАВдан кўпроқ қўрқишади.\nОрегонда марихуана истеъмолига буткул рухсат этилганлиги ҳақида ёзгандим. Нью-Йорк штатида эса марихуана фақатгина тиббий мақсадлар учун рухсат этилган. Нью-Йоркдаги радиолардан бирининг муҳаррири сўзларига кўра, “тиббий мақсадда” деган сўзнинг қўшилиши масъулиятдан қочиш учун, холос.\nУчрашувларнинг бирида меҳмон тараф Ўзбекистондаги тамаки тақиқига оид ҳолатни сўраб қолди. Бизда жамоат жойларида чекиш қонунан тақиқланганини айтдим. У бунга жавобан бизда ҳам ҳаммаси жамоат жойларида чекишни тақиқлашдан бошланган эди, деди. Ҳозирда АҚШ ҳудудидаги барча парклар, аэропортлар, кафе-ресторанлар, федерал бинолар, меҳмонхоналар ичкарисида чекиш ман қилинган.\nМарихуана истеъмоли бўйича ҳолат ҳам шунга ўхшайди, менимча. Аввал тиббий мақсадда, фақатгина клиникаларда махсус изн билан фойдаланишга рухсат берилади. Кейин беморларга ҳам сотиб олишларига изн берилади, сўнг Орегондагидек хоҳлаган одам сотиб олаверадиган бўлади. Кейин бошқа моддалар ҳам қонунийлаштирилишига ҳеч ким кафолат беролмайди.\nАҚШда хусусий телерадиоканаллар ва фильм компанияларидан фарқли ўлароқ жамоат теле ва радиоканаллари учун баъзи сўзларни ишлатишга цензура киритилган. Нью-Йорк дохил 7 та штатга узатиладиган Шимоли шарқий жамоат радиосининг президенти Алан Чартокнинг айтишича, жамоат радиоси эфирида “f…” сўзини ишлатган журналист ёки тингловчи 350 000$, радиостанция 50 000$ жаримага тортилади.\nНью-Йорк — АҚШдаги мусулмон жамоаларининг ҳам энг йирик маркази. Мусулмонлар штат аҳолисининг қарийб 4 фоизини, Нью-Йорк шаҳри аҳолисининг 10 фоизини ташкил этади. Мамлакатдаги энг кўп масжидлар ҳам Нью-Йорк штатида жойлашган. Штатда 257 та, Нью-Йорк шаҳрида 100 дан ортиқ масжидлар фаолият юритмоқда. Америка-Ислом алоқалари Кенгашининг ҳисоб-китобларига қараганда, 2011 йили уларнинг сони 2106 тага етган. Шунингдек мамлакатда 550 дан ортиқ мусулмон мактаблари фаолият юритмоқда. Турли маълумотларга кўра, АҚШдаги мусулмонлар сони 3 миллиондан 7 миллион нафаргача деб баҳоланади.\n2010 йили айнан 11 сентябр терактлари амалга оширилган жойда «Ground Zero» масжидининг қурилиши режаси кўпчиликда норозилик уйғотган бўлса-да, президент Барак Обама қўллаб-қувватлови ва Нью-Йорк шаҳри ҳокимлиги рухсати билан жомеъ масжиди ва исломий марказ қурилиши бошланган эди.\nНью-Йорк – АҚШнинг энг, энг, энглар шаҳри. У Американинг бошқа шаҳарларига ўхшамайди. Бу ерда дунё маданиятлари, динлари, тил ва қадриятлар бирлашган. Дунёдаги энг кўп тилда сўзлашадиган шаҳар ҳам Нью-Йоркдир (шаҳар аҳолиси 800 дан ортиқ тилда сўзлашади). Нью-Йорк аҳолисининг 47 фоизи уй шароитида инглиз тилидан бошқа тилларда сўзлашади. Шаҳарга йилига 56 миллион турист ташриф буюради (2014). Нью-Йорк – дунёдаги энг кўп суратга тушириладиган шаҳар. Дунё бўйлаб ҳар йили ишланадиган фильмларнинг 250 тасида Нью-Йорк шаҳри тасвирланади.\nНью-Йорк шаҳрида қарийб 8,5 миллион киши, шаҳар агломерациясида 28 миллион аҳоли истиқомат қилади (2014). Ҳаддан зиёд аҳоли, миллионлаб автомобиллар ҳаракати, баланд биноларнинг кўплиги сабаб бу ердаги ҳаво анча ифлосланган. Шаҳарнинг қоқ марказида ҳам ахлат уюмларини учратишингиз, нохуш ҳиддан зада бўлишингиз мумкин.\nНью-Йоркдаги кўплаб осмонўпар бинолар, йирик молиявий ва маданий марказлар Манҳэттен оролида жойлашган. Голланд сайёҳи ва тадқиқотчиси Питер Минуит Манҳэттен оролини ҳиндулардан 24 долларга сотиб олган, аниқроғи Европадан келтирилган эсдалик буюмлар ва шиқилдоқларга алмашган. Ҳозирда эса Манҳэттенда ўртача кичик квартиралар нарҳи 2 миллион доллардан бошланади.\nАҚШда бугунги кунда 20 мингдан ортиқ этник америкалик ўзбеклар истиқомат қилишади. Уларнинг аксарияти бундан 30-40 йил илгари Осиё ва Европадан кўчиб ўтишган. Америкадаги барча ўзбеклар сони 70 минг нафардан ортиқ деб баҳоланади. Ҳар йили “Грин карта” лотереяси орқали 3000 нафардан ортиқ юртдошларимиз Америка заминига келишмоқда. Уларнинг 70 фоизи Нью-Йорк шаҳрида қолишмоқда.\nЎзбек мигрантлари бизнес, фан, саноат ва хизмат кўрсатиш соҳаларида меҳнат қилишмоқда. Давлат ташкилотларида, мамлакатнинг мактаб ва институтларида, адвокатура, авиация, медицина соҳасида фаолият юритаётганлари ҳам кўп. АҚШ ҳуқуқни ҳимоя қилувчи органларининг маълумотларига кўра, ўзбеклар энг қонунга риоя қиладиган жамоалардан биридир ва улар орасида жиноятчилик жуда кам.\nДўстларим билан Нью-Йоркнинг марказида, Таймс майдони яқинида ўзбеклар очган ресторанда овқатландик. Ўзимизнинг болалар хушмуомалалик билан хизмат қилишди. Деярли туну кун ишлайдиган ушбу ресторан деворларини ўзбек тўнлари, сўзаналари ва матолари, Ўзбекистоннинг буюк тарихий шаҳарлари суратлари билан безашибди. Биргина Нью-Йорк шаҳрининг ўзида 10 дан ортиқ ўзбек ресторанлари мавжуд. АҚШнинг бошқа шаҳарларида ҳам ўзбекча ресторанлар аста-секин урфга кириб бормоқда.\nАҚШнинг энг катта шаҳри, молиявий пойтахти – Нью-Йорк шаҳри, Нью-Йоркнинг маркази – Манҳэттен ороли, Манҳэттеннинг маркази – Таймс майдони (Times Square). Нафақат Нью-Йорк, балки АҚШнинг ҳам маданий рамзига айланган Таймс майдонини «Дунёлар чорраҳаси», «Буюк оқ йўл» деб ҳам аташади. Бу ерда дунёнинг деярли барча миллат вакилларини учратиш мумкин.\nМайдон марказида автомобиллар тирбандлигида қолиб кетган ўзбекистонлик дўстларимни кутарканман, бепул Wi-Fi қидира бошладим. Очиқ тармоқлардан бирига кирсам, уларнинг сайтига йўналтирилдим. Махсус сайтда “ўз севгингизни изҳор қилинг, у шу ердаги реклама экранларида кўринади” деган ёзувга кўзим тушиб, анкетани тўлдира бошладим. “Сизнинг изҳорингиз 2 дақиқадан сўнг намойиш этилади” деган ёзув чиқди. Шундай қилиб, Нью-Йоркнинг энг машҳур майдонида севгимни шу тарзда изҳор этдим:\nСевги изҳори мутлақо бепул. Wi-Fi га уланиш имкони ва озгина абжирлик бўлса бўлди. Ушбу 2 катта экранда Hyundai бренди реклама қилиниб, баъзи вақтларда Wi-Fi орқали уларнинг дастурига кириб, мана шундай изҳорни юбориш мумкин экан. Фақат тез ҳаракат қилиб, улгуриш керак холос. Ушбу изҳор қарийб бир дақиқа давомида дунёнинг ҳар еридан келган минглаб инсонлар кўз ўнгида намойиш этилди. Дунёнинг машҳур брендлари ушбу майдонда қад кўтарган осмонўпар бинолардаги реклама жойлари ижараси учун миллионлаб долларлар тўлашади. Бу ердаги реклама дунёдаги энг қиммат рекламалардан биридир.\nНью-Йорк метрополитени – станциялар сони бўйича дунёдаги энг катта ерости транспорти. Жами 1355 километр, 34 та линия, 468 та бекат, 6400 вагондан (дунёдаги энг кўп) иборат ушбу метрополитенда иш кунлари ўртача 5,47 милиион йўловчи ташилади (йилига 1708 миллион йўловчи ташиш билан дунёда 7-ўринда туради. Биринчи ўринда Токио метрополитени – 3217 миллион йўловчи).\nНью-Йорк метрополитени жуда гавжум (эрталаб ишга келиш вақти ва кечроқ қайтиш маҳали метрода тирбандлик юзага келади), иссиқ (кўпгина бекат ва вагонларда ҳаво кондиционери ишламайди ёки дош беролмайди), бироз сассиқ (баъзи станцияларда ахлат уюмлари ва уларни ковлаётган каламушларни ҳам кўриш мумкин), сершовқин (метрополитен вагонларидаги шовқин Жаҳон соғлиқни сақлаш ташкилоти нормаларидан анча юқори), кўримсиз (аксар бекатлар кўриниши бир хил).\nАҚШда ҳар қандай тартиббузарлик учун жавобгарлик қатъий белгилаб қўйилган. Йўл ҳаракати қоидаларини бузганлик учун ҳам катта штрафлар солинади ва қоидабузарликлар фуқаронинг маълумотлар базасига киритилиб, унинг келгуси фаолиятида катта таъсирга эга бўлади. Масалан, йўл ҳаракати қоидаларини кўп бузган шахс транспорт билан боғлиқ ишга кира олмаслиги ёки банкдан транспорт воситаси сотиб олиш учун кредит ололмаслиги мумкин. Ушбу омиллар сабаб ҳайдовчилар ҳаракат қоидаларига кўпинча қатъий амал қиладилар. АҚШнинг 10 га яқин шаҳрида бўлиб, бирон марта ҳам бир-бирига тўқнашиб кетган машинани кўрмадим. Светофор ишламай қолган тақдирда ҳам тўрттала тараф навбат билан юришганига гувоҳ бўлдим. Шаҳардаги тирбандликларда ҳам ҳаракат тартибли, “тезроқ юр” деб орқадан сигнал чалиш ёки қарама-қарши йўлдан юриб олдинга ўтиб олиш, ёндан келиб навбатга кириб олишга уриниш йўқ. Йўловчилар ҳам кўпинча светофор чироқларига қараб ҳаракат қиладилар. Агар йўлда автомобиллар бўлмаса, қизил чироқдан ўтиб кетадиганлар ҳам бор. Худди шу чорраҳада баъзи йўловчилар оқ чироқ ёнишини кутадилар.\nЛекин Нью-Йоркда буларнинг аксини кўрасиз. Кунига 5 миллион автомобиль ҳаракатланадиган Нью-Йорк кўчаларида иш кунлари доимий тирбандликлар юзага келади. Олғир ҳайдовчилар ёнингиздан ўтиб, навбатга турмоқчи бўлади, орқангиздан сигнал чаладиганлар ҳам бор. Қизил чироққа қарамасдан йўлдан ўтмоқчи бўлган оломонга ҳам гувоҳ бўласиз. Нью-Йоркдаги деярли барча кўприк ва тоннеллардан ўтиш пулли (бир томонга 6,50$).\nЛондоннинг Хитроу аэропортида «Лондон — дунёнинг пойтахти» деб ёзиб қўйилган экан. Нью-Йоркда бўлган одамгина ушбу ёзувга беписанд назар ташлаб, “Йўқ, дунё пойтахти бу — Нью-Йорк” дея олади!\n© Суратларни муаллиф туширган.\n← Previous Previous post: Пусиб ётган кибр\nNext → Next post: Тай мақоллари


Эквадорда Котопахи вулқони отила бошлади\n02:03 / 17.08.2015\n14 августа Эквадорда дунёдаги энг фаол вулқонлардан бири ҳисобланадиган Котопахи вулқони отила бошлади. Вулқон 8 км гача баландликка кул устунини отди. Вулқон отилишига “сариқ” хавфсизлик даражаси берилди.\nМаҳаллий аҳоли ва ушбу жойда бўлган сайёҳларга нафас олишни енгиллатиш учун тиббий ниқоблар тарқатилди: кул юпқа қатлам бўлиб чўкмоқда ва ҳавода учиб юрибди. Одамларга ёпиқ қийим кийиш ва иложи борича кўчага чиқмаслик тавсия қилинмоқда.\nБу орада ижтимоий тармоқлар вулқон отилиши ва унинг оқибатлари акс этган ўнлаб суратлар ва видеолар билан тўлиб-тошиб кетди.


11:19 / 23.10.2016\nУ ўз маърузасида жамиятда қонун устуворлигини таъминлаш — амалга оширилаётган барча ислоҳотлар самарадорлигига эришиш, аҳоли турмуш даражасини ошириш, мамлакатда тинчлик, тотувлик ва барқарор вазиятни таъминлашнинг асосий кафолати эканини таъкидлади.\nШавкат Мирзиёев биринчи Президент Ислом Каримовнинг «Одамлар ҳамма нарсага чидаши мумкин, лекин адолатсизликка чидай олмайди», деган сўзларини эсга олиб ўтди.\n«Аммо, бугунги кунда судларда ишларни кўриб чиқишда юз бераётган оворагарчилик жойларда фуқароларнинг ҳақли норозилигига сабаб бўлмоқда», — деди у.\n«Суд ёки оқлов, ёки қоралов ҳукмини чиқариши керак», — дея давом этган Президентликка номзод.\nЭслатиб ўтамиз, Ўзбекистон Президенти вазифасини бажарувчи Шавкат Мирзиёев 21 октябрь куни «Суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш кафолатларини кучайтириш чора-тадбирлари тўғрисида»ги фармонни имзолади.\nШавкат Мирзиёев Коррупция сайловолди дастури


01:01 / 25.08.2017\nТаъкидланишича, Путин жаҳон чемпионати очилиш маросимида халқаро дзюдо федерациясининг фахрий президенти сифатида иштирок этади. Жаҳон чемпионати Будапештдаги Ласло Паппа номидаги аренада 28 августдан 3 сентябргача бўлиб ўтади.\nМусобақада 130 дан кўпроқ давлатдан 800 га яқин спортчи иштирок этади.\nТашриф давомида Путиннинг Орбан билан музокаралар ўтказиши ҳам режалаштирилган.\nБу Путиннинг Венгрияга жорий йилдаги иккинчи ташрифи бўлади. У февраль ойи бошида ҳам Венгрияга сафар уюштириб, бош вазир Орбан билан музокаралар ўтказган.\nПутин 11 ёшидан дзюдо ва самбо билан жиддий шуғуллана бошлаган. Бир-бирига яқин бўлган бу спорт турлари бўйича спорт устаси унвонига эга. 2012 йилда унга дзюдо бўйича саккизинчи дан берилган.\nВенгрия Владимир Путин жаҳон чемпионати дзюдо


Хурматли автобус хайдовчилари мактабга борувчи болаларимиз қўл кўтарса тўхтайлар! (пулини беради.) ЯХШИЛИКНИНГ МУКОФОТИ… Бекатда турган 7–8 ёшлардаги қизалоқ автобусга қўл кўтарди. Автобус тўхтагач ўтирди, ҳайдовчи сўради:\n- Холамникига келгандим, уйга кетяпман, уйимизни биламан, – деди қизча. Ҳайдовчи йўлида давом этди. Кейинги бекатларда бирин-кетин йўловчилар тушиб қолишди. Автобусда қизчанинг ўзи қолди ва ҳайдовчига:\n-Амаки, мен охирги қишлоққача бораман,- деди. Ҳайдовчи ўйланди: «Ҳали анча юриш керак экан. Бошқа машинага ўтказиб юборсаммикан? Йўғ-эй, қизнинг уйидагилари ҳам хавотирланиб ўтиришгандир. Олиб бориб қўя қолай». Қизалоқ манзилига етгунча, бошқа йўловчилар учрамади. Ҳайдовчи автобусни секинлатиб тўхтатди ва:\n-Уйингни аниқ биласанми?- деб сўради. Қизча «Ҳа», ишорасини қилгач, «Тушақол бўлмаса», деди. Чўнтакларини титкилаб турган қизча хижолат бўлиб:\n- Майли, майли, қизим, ишқилиб, уйингга аниқ етиб келдингми?\n- Ҳа, раҳмат! — деганча қизча тўғридаги дарвозага қараб чопқиллаб кетди. Ҳайдовчи келган йўлидан қайтаркан, қўл телефони жиринглаб қолди. Пойтахтда илм олаётган талаба қизи қўнғироқ қилаётган экан.\n- Ва алайкум ассалом, лаббай, қизим? Яхши юрибсанми?\n- Дадажон, кеча пул сўраб қўнғироқ қилгандим. Ташвишланманглар. Бугун институтимизда ўтказилган танловда қатнашиб, мен ҳам ғолиб бўлдим. Мукофот беришди. Дуо қилиб қўйинг, дадажон. Ҳайр, соғ бўлинг! Ҳайдовчи Яратганга ҳамд айтиб йўлида давом этаркан, хаёлидан: «Ё Раббим, бир лаҳзада биримга ўн бериб, ўзинг мукофотладинг. Қанийди, ҳар дамда яхшилик қилиш қўлимиздан келса?! » деган ёруғ ўй ўтди…\nBoshqalar 480 mukofot\nAzoblar tugarmikin (10 qism)110\nMana hozirgi hayotimga yetib keldik, hozir 9 sinfda o'qiyapman uyga o'qtuvchilarim keladi. Men oilamdan juda minadorman agar ular meni qo'lamagan... Еттинчи айфон ва бошқа арзимас нарсалар ҳақида (албатта ўқинг)496\n— Лена опа, илтимос, мен ўлиб қолмай? — кроватда ётган боланинг сочи бутунлай тўкилиб тушган. Ранги эса яшилсимон бўлиб кетган. Бу бола французларни...


Қирғизистон АҚШ билан ҳамкорлик шартномасини бекор қилди\n16 октябр 2021, Тошкент вақти: 18:06\nАҚШ Давлат департаменти Ўш воқеаларида айбланиб умрбод қамоққа ҳукм қилинган этник ўзбек инсон ҳуқуқлари фаоли Азимжон Асқаровга мукофот бергани ортидан Қирғизистон Бош вазири Темир Сариев АҚШ билан ҳамкорлик битимини бекор қилиш тўғрисидаги қарорни имзолади.\n“Москва таъсирида қабул қилинган қарор”\n"Қирғизистон Республикаси халқининг фаровонлиги йўлидаги гуманитар ёрдам, ҳамда иқтисодий ва техник ёрдамларни кўрсатишни енгиллаштириш"ни кўзловчи мазкур битим 1993 йилнинг май ойида Вашингтонда имзоланган эди.\nАҚШ ушбу битим доирасида Қирғизистонга йилига бир неча ўн миллион долларлик гумантир ёрдамини етказиб келган.\n21 июль куни Қирғизистон ҳукумати матбуот хизмати Бош вазир Темир Сариев шартномани шу йилнинг 20 августидан бекор қилиш ҳақидаги қарорга имзо чеккани ҳақида маълум қилди.\n15 июль куни Қирғизистон Ташқи ишлар вазирлиги АҚШ Давлат департаментининг Ўш воқеаларида айбланиб умрбод қамоққа ҳукм қилинган этник ўзбек инсон ҳуқуқлари фаоли Азимжон Асқаровга мукофот бериш қароридан норозилик билдириб, АҚШ элчисига нота топширган ҳамда Вашингтон билан имзоланган ҳамкорлик шартномасини бекор қилишини билдирган эди.\nБишкеклик сиёсатшунос Марат Казакбаев Қирғизистон ҳукумати учун 2010 йилги Ўш воқеаларининг қай тарзда баҳоланиши принципиал масала бўлгани учун ҳам шундай қарор қабул қилинган, деб ҳисоблайди.\n- Азимжон Асқаров масаласи қирғиз томони учун принципиал масаладир. Чунки суд томонидан унинг айбдорлиги исботланган ва у жиноятчи деб ҳисобланади. Қирғизистоннинг АҚШ билан шартномани бекор қилиши қизиққонлик ортидан қабул қилинган қарор сифатида ҳам баҳоланиши мумкин. АҚШ жуда катта босим кўрсатиш ресурсларига эга ва бу ресурслардан фойдаланиши мумкин, - деди Марат Казакпаев.\nУнинг фикрича, АҚШ билан шартноманинг бир томонлама бекор қилинишига кейинги йилларда Қирғизистон ҳукуматининг россияпарастлашаётгани ҳам туртки бўлган.\nҚирғизистон фуқаролик жамияти вакиллари орасида эса АҚШ билан шартноманинг бекор қилиниши ортида Москва турибди, деган фикр устунлик қилмоқда.\n- Биз Россияга тақлид қилаяпмиз. Россия авторитар режимга қадам ташлаганига бир неча йил бўлди. АҚШ билан шартноманинг бекор қилиниши демократик тамойиллардан чекиниш йўлидаги биринчи қадам сифатида баҳоланши мумкин, - деди таниқли ҳуқуқ фаоли Азиза Абдурасулова.\nЎзбек миллий маданий маркази: “Азимжон Асқаровнинг кимлигини билмаймиз”\nБишкек АҚШ билан шартномани бир томонлама бекор қилгани тўғрисидаги хабар тарқатилиши ортидан Ўшда бу воқеа билан боғлиқ яна бир маълумот тарқатилди.\nҚирғизистон миллий жамоатчилик телевиденияси сайтида хабар берилишича, Ўш ўзбек миллий маданий марказида Азимжон Асқаровга АҚШ мукофтоти берилиши масаласи муҳокама қилинган.\n“Ўзбек миллий маданий марказлари Асқаров масаласида гаплашдик. Маълум бўлдики, бирорта одам ҳам Асқаровни танимас экан. Уни ҳуқуқ фаоли сифатида ҳам ҳеч ким билмас экан. АҚШнинг ёмон нияти шу ерда билиниб қолди. Ироқда, Афғонистонда ва Украинада нима бўлаётганини биламиз. Шунинг учун тинчликда яшаётган халқларимиз ўртасига ўт қўйгиси келган Американинг нияти ошкор бўлди”, деб иқтибос келтирган миллий телеканал Ўш ўзбек миллий маданий маркази раисининг ўринбосари Маҳамадимин Исмоилов сўзларидан.\nЎшлик ҳуқуқ фаоли Иззатулла Рахматуллаев Ўзбек миллий маданий марказининг мазкур билдирувини буюртма сифатида қабул қилишини айтди:\n- Миллий марказ нодавлат ташкилотидир. Ўзбек миллий маданий марказининг у ёки бу одамни муҳокама қилишга ҳаққи йўқ. Агар виждонан айтадиган бўлсак, Азимжон Асқаровнинг қилган хизматларини ҳали бирорта ўзбек миллий маданий маркази қилган эмас. Азимжон Асқаров Қирғизистоннинг ҳақиқий патриоти, у коррупцияга қарши, жиноятчиликка қарши курашиб келган.Миллий марказ бундай “заказ”ларни аввалдан бажариб келган. Масалан, таниқли ҳуқуқ фаоли Равшан Гапировнинг устидан ҳам ёзишган, уни муҳокама қилишган. Нодавлат ташкилоти бўлганидан кейин булар ўз ишини қилавермайдими... Уларнинг сиёсий амбициялар билан чиқиши умуман қонунларга тўғри келмайди. Бугунги кунда ўзбек номидан спекуляция қилишни улар тўхтатиши керак, -деди Иззатулла Рахматуллаев.\nРоссиянинг ТАСС агентлиги АҚШ Давлат департаментининг Қирғизистон ҳукумати ҳаракатига муносабатини ўрганди. ТАССнинг Давлат департаменти вакилига таяниб хабар беришича, “ўзаро ҳамкорлик шартномасининг бекор қилиниши Қирғизистонга кўрсатилаётган ёрдам дастурларини “таҳдид остида” қўйиши мумкин”.\nМазкур дастур асосида Қирғизистонга экстремизмга қарши кураш, иқтисодни ривожлантириш, янги иш ўринлари ташкил этиш, маориф соҳасини мукаммаллаштириш, демократик тараққиёт соҳаларига катта миқдорда молиявий кўмак бериб келинган.\nАҚШнинг Бишкекдаги элчихонаси тарқатган маълумотга кўра, мазкур дастурлар асосида мустақиллик йилларида кўрсатилган ёрдам миқдори пул ҳисобида 2 миллиард долларни ташкил қилган.\n“Баъзида бизнинг фикрларимиз бир-биридан фарқланиши мумкин. “Инсон ҳуқуқлари ҳимоячиси” мукофотини топширишда ҳам шундай бўлди. Бироқ фикрлар келишмай қолганида уларни муҳокама қилиш бизнинг алоқаларимизни мустаҳкамланишига хизмат қилади”, деб иқтибос келтиради ТАСС Давлат департаменти расмийси сўзларидан.\nБишкекдаги АҚШ элчихонаси эса Вашингтон “Қирғизистонга кўмак кўрсатишда давом этиши”ни билдирди.\nАъзимжон Асқаров ҳақида\nАзимжон Асқаров 2010 йил 15 сентябрида Ўш воқеаларига алоқадорликда айбланиб умрбод қамоққа ҳукм қилинган. Халқаро ва маҳаллий ҳуқуқни ҳимоя қилиш ташкилотлари Азимжон Асқаровга нисбатан жиноят иши сохталаштирилганига ишонилишини таъкидлайдилар. Унинг ҳамкасблари ва халқаро ташкилотлар Асқаровнинг айбсиз эканига амин бўлган ҳолда, қарийб беш йилдан буён ҳуқуқ фаолининг озод қилиниши учун ҳаракат қилиб келади.\nАзимжон Асқаров 2011 йилнинг мартида People in Need ҳуқуқ ҳамжамиятининг Homo Homini, 2012 йилда Журналистларни ҳимоя қилиш қўмитасининг Халқаро матбуот эркинлиги мукофоти билан тақдирланган.\nШу йилнинг 15 июлида Азимжон Асқаровга Вашингтонда Давлат департаментининг "Инсон ҳуқуқлари фаоли" мукофоти топширилди. мукофотни унинг ўғли Шерзод қабул қилиб олди.\nАзимжон Асқаров ишини қайта кўриб чиқиш масаласи президент Атамбаевнинг Европага қилган сафарлари давомида Европа Иттифоқи давлатлари раҳбарлари томонидан бир неча маротаба кўтарилган. Президент Атамбаев эса "Асқаровнинг айбсиз эканига далил йўқлиги"ни айтиш билан чекланган.


Вазомид ТМ SR – medu.uz – Дорилар ҳақида маълумотлар ўзбек тилида\nВазомид ТМ SR\nHome Йўриқномалар Вазомид ТМ SR\nПрепаратнинг савдо номи: Вазомид ТМ SR\nТаъсир этувчи модда (ХПН): индапамид\nДори шакли: қобиқ билан қопланган, таъсири узайтирилган таблеткалар\nҲар бир қобиқ билан қопланган, таъсири узайтирилган таблетка сақлайди:\nФаол модда: индапамид 1,5 мг\nЁрдамчи моддалар: лактоза моногидрати, PVT K30, Aerosil 200, Methocel K4 MCR, магний стеарати, титан диоксиди (Е 171), Opadry Y-1 7000 white.\nТаърифи: оқ ёки деярли оқ рангли, думалок, плёнка қобиқ билан қопланган таблеткалар\nФармакотерапевтик гуруҳи: диуретик восита.\nАТХ коди: С03ВА11.\nИндапамид – индол ҳалқасини сақловчи сульфонамид ҳосиласи бўлиб, фармакологик хусусиятлари бўйича тиазид диуретикларга ўхшаш диуретик ва антигипертензив таъсир кўрсатади. Индапамиднинг таъсир механизми нефрон ҳалқасининг кортикал сегментида натрий ионларининг реабсорбциясини ингибирланиши билан боғлиқ. Натрий ва хлор ионларини, камроқ даражада – калий ва магнийни чиқарилишини ошириб, диурезни кучайтиради ва антигипертензив таъсир кўрсатади. Индапамиднинг гипотензив таъсирининг самарадорлиги, унинг артерияларни эгилувчанлигини яхшилаш, артериолаларнинг қаршилигини ва умумий периферик томирлар қаршилигини камайтириш қобилияти билан боғлиқ.\nҚон томирларни кенгайтирувчи таъсири, томирларни кенгайтирувчи ва антиагрегант фаолликка эга бўлган простагландин (PGE2) ва простациклин (PGI2) нинг синтезини рағбатлантирилиши билан боғлиқ.\nИндапамид чап қоринчанинг гипертрофиясини камайишига ёрдам беради.\nЛипидлар ва углеводлар алмашинувига таъсир қилмайди.\nИндапамид 1,5 мг таъсири узайтирилган таблеткаларининг антигипертензив самараси 24 соат давом этади.\nВазомид ТМ SR таъсири узайтирилган таблеткалар – таъсир этувчи модда – индапамидни матриксидан аста-секин ажралиб чиқадиган дори шаклидир.\nСўрилиши: Индапамиднинг ажралиб чиққан фракцияси меъда-ичак йўлларида тез ва тўлиқ сўрилади. Овқат қабул қилиш сўрилиш тезлигини бироз тезлаштиради, аммо сўрилган препаратнинг миқдорига жиддий таъсир қилмайди. Бир марталик доза қабул қилинганидан кейин плазмадаги максимал концентрациясига 12 соатдан кейин эришилади. Такрорий қабул қилишларда иккита дозани қабул қилишлар орасида плазмадаги концентрациянинг ўзгаришлари камаяди ва фармакокинетик параметрлари шахсий хусусиятларга мувофиқ ўзгаради.\nТақсимланиши: Индапамид плазма оқсиллари билан 79% га боғланади. Ярим чиқарилиш даври 14-24 соат (ўртача 18 соат) ни ташкил қилади. Мувозанатли ҳолатига қабул бошланганидан кейин 7 кундан сўнг эришилади. Такрорий қабул қилишларда тўпланмайди.\nЧиқарилиши: Асосан сийдик билан (60-70%) ва аҳлат билан (22%) нофаол метаболитлари шаклида чиқарилади.\nБуйрак етишмовчилигида фармакокинетик параметрлари ўзгармайди.\nВазомид ТМ SR таблеткалари ичга 1 таблеткадан суткада 1 марта, яхшиси эрталаб, чайнамасдан, катта миқдордаги суюқлик билан бирга қабул қилинади.\nДоза оширилганида гипотензив таъсири, диурезни ошишига қарамасдан кучаймайди.\nИндапамиднинг лаборатор ва клиник ножўя таъсирлари дозага боғлиқ характерга эга, артериал гипертензияни даволаш учун зарур бўлган минимал дозада ишлатилганида улар минимумгача камайиши мумкин. Тиазидсимон диуретиклар, шу жумладан индапамид, қуйидаги ножўя таъсирларни чақириши мумкин:\nТез-тез (>1/100,<1/10), 5% дан ортиқ тез-тезлик билан учрайдиган ножўя таъсирлари\nМарказий ва периферик нерв тизими томонидан: бош айланиши, чарчоқлик, ҳолсизлик, иш қобилиятини пасайиши, парестезиялар, мушак спазмлари, қўл ва оёқларда сезувчанликни бузилиши, асабийлик, зўриқиш, хавотирлик, таъсирчанлик ёки безовталик.\nКам (>1/1000,<1/100), 5% дан кам тез-тезлик билан учрайдиган ножўя таъсирлари\nМарказий ва периферик нерв тизими томонидан: онгни чалкашиши, парестезиялар, бош айланиши, уйқусизлик, депрессия, кўришни хиралашиши.\nОвқат ҳазм қилиш тизими томнидан: қабзиятлар, кўнгил айниши, қусиш, ич кетиши, меъдани таъсирланиши, қоринда оғриқлар ёки спазмлар, иштаҳани пасайиши.\nЮрак-қон томир тизими томонидан: ортостатик гипотензия, қоринчалар экстрасистолияси, аритмия, тахикардия.\nСийдик-жинсий тизими томонидан: сийишни тезлашиши, никтурия, полиурия.\nДерматологик ва аллергик реакциялар: тошма, қичишиш, эшакеми, геморрагик васкулит.\nБошқалар: импотенция ёки либидони пасайиши, ринорея, эритема, гиперурикемия, гипергликемия, гипонатриемия, гипохлоремия, қонда мочевина азот (BUN) ни ошиши, глюкозурия, тана вазнини камайиши, оғизни қуриши, қўл-оёқларда сезгини бузилишлари.\nКутилмаган самаралари пайдо бўлганида шифокорга мурожаат қилинг.\nИндапамидга ва/ёки препаратнинг ҳар қандай компонентига юқори сезувчанлик.\nСульфонамидларга юқори сезувчанлик.\nОғир буйрак етишмовчилиги\nЖигар энцефалопатияси ва оғир жигар етишмовчилиги.\nЙўл қўйилмайдиган мажмуалар\nТузсиз парҳезда (литийни чиқарилиши камаяди) бўлгани каби, дозани ошириб юборилиши симптомлари билан бир қаторда, сийдик билан чиқарилишини камайиши натижасида плазмада литийнинг концентрацияси ошиши мумкин. Бундай мажмуани буюришнинг зарурати бўлган ҳолларда қон зардобида литийнинг даражасини назорат қилиш керак.\nЭътиборни талаб қилувчи мажмуалар\nВентрикуляр тахикардияни чақириши мумкин бўлган антиаритмик воситалар:\nIА синфи антиаритмик воситалари (хинидин, гидрохинидин, дизопирамид);\nIII синфи антиаритмик воситалари (амиодарон, соталол, дофетилид, ибутилид);\nАйрим антипсихотик воситалар: фенитиазинлар (хлорпромазин, циамемазин, левомепромазин, тиоридазин, трифторперазин);\nБензамидлар (амисульпирид, сульпирид, сультоприд, тиаприд);\nБутирофенонлар (дроперидол, галоперидол);\nБошқалар: бепридил, цисаприд, дифеманил, эритромицин (в/и), галофантрин, мизоластин, пентамидин, спарфлоксацин, моксифлоксацин, винкамин (в/и);\nБу воситалар вентрикуляр аритмияни, хусусан вентрикуляр тахикардияни ривожланиш хавфини оширади (гипокалиемия хавф омили ҳисобланади). Юқорида кўрсатилган воситалар билан бир вақтда қўллашдан олдин гипокалиемияни тегишли даволашни ўтказиш керак. Плазмада электролитлар даражасини ва ЭКГ кўрсаткичларини назорат қилиш керак. Гипокалиемия бўлганида вентрикуляр тахикардияни чақириш қобилиятига эга препаратларни қўллашга йўл қўймаслик керак.\nЮқори дозаларда (кунига ≥3 г) тизимли таъсирга эга салицилатлар Дегидратацияда ўткир буйрак етишмовчилиги (калава фильтрациясини кескин пасайиши туфайли) ривожланиши мумкин. Буйраклар фаолиятини синчиклаб назорат қилиш ва сувни йўқотилишини компенсация қилиш керак.\nАнгиотензинга-айлантирувчи фермент (ААФ) ингибиторлари. Айниқса гипонатриемия бўлганида ААФ ингибиторлари билан бир вақтда қўлланиши, тўсатдан артериал гипотензияни ва/ёки ўткир буйрак етишмовчилигини (айниқса буйрак артерияси стенозида) ривожланиш хавфини оширади.\nАртериал гипертензияда: агар даволаш натижасида гипонатриемия ривожланса, ААФ ингибиторларини қабул қилишни бошлашдан 3 кун олдин диуретикларни қабул қилишни тўхтатиш керак ва зарурати бўлганида калийни чиқарувчи диуретикларни буюриш, сўнгра эса ААФ ингибиторларининг дозасини аста-секин ошириш ёки бўлмаса ААФ ингибиторлари билан даволашни кичик дозаларда бошлаш ва уни аста-секин ошириш керак.\nДимланган юрак етишмовчилиги: бир вақтда қўлланганида, аввал диуретикнинг дозаси пасайтирилади, сўнгра даволаш ААФ ингибиторларининг кичик дозалари билан бошланади. ААФ ингибиторларини қабул қилишнинг биринчи ҳафтасида буйраклар фаолиятини назорат қилиш керак.\nГипокалиемияни чақириши мумкин бўлган бошқа препаратлар (амфотерицин В (в/и), глюкокотикоидлар ва минералокортикоидлар, тетракозактид, ичакнинг перистальтикасини рағбатлантирувчи сурги воситалари). Гипокалиемияни ривожланиш хавфи ошади. Қон плазмасида калийнинг даражаси устидан доимий назорат талаб қилинади, зарурати бўлганида эса, тегишли даволаш ўтказилади. Ангишвонагул препаратлари билан бир вақтда қабул қилинган ҳоллари махсус эътиборни талаб қилади. Ичакнинг перистальтикасини рағбатлантирмайдиган сурги воситаларини қўллаш мумкин.\nБаклофен. Индапамиднинг гипотензив таъсирини кучайиши қайд этилади. Сувни йўқотилишини компенсация қилиш ва даволашнинг бошида буйраклар фаолиятини синчиклаб назорат қилиш керак.\nЮрак гликозидлари. Гипокалиемия хавфи туфайли ангишвонагул препаратларининг заҳарли таъсири кучайиши мумкин. Қон плазмасида калийнинг даражасини ва ЭКГ кўрсаткичларини назорат қилиш керак; зарурати бўлганида тегишли даволашни буюриш керак.\nРухсат берилган мажмуалар\nКалийни тежовчи диуретиклар (амилорид, спиронолактон, триамтерен). Гипокалиемия ёки гиперкалиемияни ривожланиши мумкинлигини, айниқса қандли диабети ва буйрак етишмовчилиги бўлган беморларда тўлиқ инкор этиб бўлмайди. Бундай ҳолларда қон плазмасида калийнинг даражасини, ЭКГ параметрларини назорат қилиш, зарурати бўлганида эса, даволашни тўғрилаш керак.\nМетформин. Креатинин даражаси эркакларда 15 мг/л (135 мкмоль/л) ва аёлларда 12 мг/л (110 мкмоль/л) ортиқ бўлганида ишлатиш тавсия қилинмайди.\nЙод сақловчи рентгеноконтраст препаратлар. Диуретиклар чақирган дегидратация, айниқса йод сақловчи рентгеноконтраст воситалар юқори дозаларда ишлатилганида, ўткир буйрак етишмовчилигини ривожланиш хавфи ошади. Йод сақловчи рентгеноконтраст воситаларни қўллашдан олдин беморларда регидратацияни ўтказиш керак.\nИмитрамин туридаги (трициклик) антидепрессантлар, нейролептиклар. Индапамиднинг гипотензив таъсирини кучайиши аниқланади, ортостатик гипотензияни ривожланиш хавфини оширади.\nКальций тузлари. Кальций ионларини сийдик билан чиқарилишини пасайиши оқибатида гиперкальциемия ривожланиши мумкин.\nЦиклоспорин. Қон плазмасида циклоспориннинг концентрациясини ўзгаришисиз креатининнинг миқдори ошиши мумкин, бу ҳатто сув ва натрий ионларининг нормал миқдорида ҳам кузатилади.\nГлюкокортикоидлар, тетракозактид (тизимли ишлатиш учун). Гипотензив самарани камайиши кузатилади.\nЎсимликлардан олинадиган препаратлар.\nDong quai (дудник билан) билан, унинг эстроген фаоллиги туфайли бир вақтда қўллаш мумкин эмас.\nЭфедра, йохимбе ва женьшен билан, гипертензияни ёмонлашиши мумкинлиги туфайли бир вақтда қўллаш мумкин эмас.\nСаримсоқ пиёз билан, унинг гипотензив таъсири туфайли бир вақтда қўллаш мумкин эмас.\nЖигар етишмовчилиги бўлган беморларга тиазид ва тиазидсимон диуретиклар буюрилганида жигар энцефалопатияси ривожланиши мумкин. Бундай ҳолларда препаратни қабул қилишни дарҳол бекор қилиш керак.\nQT интервалини узайиши ва Torsades de pointes (“пирует” туридаги вентрикуляр тахикардия) юз бериши мумкин. Шунинг учун QT интервалини узайиши ёки Torsades de pointes аниқланганида ёки унга гумон қилинганида препаратни қўллаш мумкин эмас.\nДаволашни бошлашдан олдин қон плазмасида натрий ионларининг миқдорини аниқлаш керак. Даволаш жараёнида бу кўрсаткични мунтазам назорат қилиш лозим. Ҳар қандай диуретик билан даволаш, кам ҳолларда оғир оқибатларга олиб келувчи гипонатриемияга сабаб бўлиши мумкин. Дастлаб қон плазмасидаги натрийнинг концентрациясини пасайиши симптомсиз кечиши мумкинлиги туфайли, бу кўрсаткични мунтазам назорат қилиш лозим. Айниқса бундай назоратни кекса ёшдаги одамларда ва жигар циррози бўлган беморларда ўтказиш керак.\nТиазид ва тиазидсимон диуретиклар билан даволанишда асосий хавф гипокалиемия ва калий ионларини йўқотилиши билан боғлиқ.\nГипокалиемиянинг юқори хавфи (<3,4 ммоль/л) туфайли, айрим гуруҳ беморларда – кекса беморларда ва/ёки овқатланиши даражаси паст бўлган, катта миқдорда дори қабул қилаётган, шишлар ва асцит билан кечувчи жигар циррози бўлган, юрак ишемик касаллиги, сурункали юрак етишмовчилиги бўлган беморларда эҳтиёткорлик билан қўллаш лозим. Бундай беморларда гипокалиемия юрак гликозидларининг токсиклигини ва юрак аритмиялари хавфини ошириши мумкин. Юқори хавф гуруҳига шунингдек QT интервалини туғма ёки ятроген узайиши аниқланган беморлар ҳам киради. Брадикардия каби, гипокалиемия хам юрак ритмини жиддий бузилишларига, шу жумладан ўлимга олиб келиши мумкин бўлган вентрикуляр тахикардиянинг ривожланишини хавф омили ҳисобланади. Барча юқорида кўрсатилган ҳолларда плазмада калий ионларининг даражасини тез-тез назорат қилиб туриш лозим. Калий ионларининг даражасини биринчи назоратини даволашнинг биринчи ҳафтасидаёқ ўтказиш лозим. Гипокалиемия аниқланганида калий ионларининг нормал даражасини тиклаш лозим. Қандли диабети бўлган беморларда, айниқса гипокалиемия мавжудлигида глюкозанинг даражасини назорат қилиш лозим.\nТиазид ва тиазидсимон диуретиклар кальцийни сийдик билан чиқарилишини пасайтириши мумкин, бу қонда кальцийнинг концентрациясини бироз ва ўткинчи ошишига олиб келади. Кальцийнинг даражасини аҳамиятли ошиши, диагностика қилинмаган гиперпаратиреодизм билан боғлиқ бўлиши бўлиши мумкин. Бундай ҳолларда индамапид билан даволашни қалқонсимон бези олди безлари фаолияти текширилмагунча тўхтатиш керак.\nГиперурикемияси бўлган беморларда подагра хуружлари тезлашиши мумкин.\nТиазид ва тиазидсимон диуретиклар буйраклар фаолияти тўлиқ сақланганида ёки енгил ва ўртача ифодаланган сурункали буйрак етишмовчилигида (қонда креатинин миқдори 25 мг/л ёки 220 мкмоль/л дан кам) максимал самаралидирлар.\nКекса ёшдаги шахсларда креатинин даражасини, уларнинг ёши, жинси ва тана вазнини ҳисобга олиб баҳолаш керак. Даволашнинг бошида диуретикни қўллаш натижасида беморларда, ўз навбатида сув ва натрий ионларини йўқотиш билан чақирилган гиповолемия билан боғлиқ калава фильтрациясини пасайиши кузатилиши мумкин. Бунинг оқибатида қон плазмасида мочевина ва креатининнинг концентрацияси ошиши мумкин. Буйракларнинг бундай функционал етишмовчилиги, вақтинчалик ва нормал фаолият кўрсатаётган буйракли беморнинг ҳолатига таъсир кўрсатмайди. Бироқ мавжуд бўлган бузилишларда буйрак етишмовчилиги кучайиши мумкин.\nБошқа антигипертензив воситалар билан мажмуада, камида даволашнинг бошида препаратнинг дозасини камайтириш керак.\nБошқа тиазидлар каби, индапамидни ҳам жигар фаолиятини бузилиши бўлган ёки ривожланиб борувчи жигар етишмовчилиги бўлган беморларда қўллаш мумкин эмас, чунки сув-электролит балансининг катта бўлмаган ўзгаришлари жигар комасини ривожланишини тезлаштириши мумкин\nТиазидлар билан даволаниш даврида яширин кечувчи қандли диабет аниқланиши, қандли диабети бўлган беморларда эса, инсулинга бўлган эҳтиёж ўзгариши мумкин. Беморларни 1,25 мг дозада индапамид билан даволашда кўринарли клиник белгиларсиз глюкоза даражасини ўртача 6,47 мг/дл га ошиши кузатилган. Индапамид билан даволашда плазмада глюкозанинг концентрациясини назорат қилиш керак.\nДиуретиклар билан даволашда кальцийни чиқарилиши камаяди. Индапамид билан узоқ вақт даволанишда гиперкальциемия, гипофосфатемия кузатилган. Қалқонсимон бези олди безларида физиологик ўзгаришлар иккиламчи кузатилиши мумкинлиги билан бир қаторда, буйрак тошлари, суякларнинг резорбцияси ва пептик яралар кўринишидаги гиперпаратиреоидизмнинг асоратлари кузатилмаган. Даволаш қалқонсимон без олди безларининг фаолияти текширилгунича тўхтатиб турилиши керак. Бошқа тиазидлар каби индапамид ҳам, қалқонсимон безнинг фаолиятини бузилиш симптомларисиз плазмада протеинлар билан боғланган йоднинг (PBI – Protein Bound Iodine) концентрациясини пасайтириши мумкин.\nТизимли эритематоз қизил югирик\nТиазидлар эритематоз қизил югирикни зўрайишини қўзғатиши ёки кечишини ёмонлаштириши мумкин.\nИндапамиднинг бу хусусиятларини ҳисобга олиш лозим.\nИндапамид SR спортчиларда антидопинг тестларининг сохта мусбат натижаларини чақириши мумкин.\nҲомиладорлик (В тоифа)\nДиуретикларни ҳомиладорлик вақтида қўллашдан сақланиш лозим. Ҳомиладорликнинг физиологик шишларини даволаш учун қўллаш қатъий ман этилади. Диуретиклар ҳомиланинг гипотрофияси билан фетоплацентар қон оқимини етишмовчилигини чақириши мумкин. Шу билан бир қаторда диуретиклар ҳомиладор аёлларда буйрак, жигар ёки юрак шишларини даволаш учун танлов препарати ҳисобланади.\nКўкрак сутига кириши туфайли лактация даврида қўллаш тавсия қилинмайди.\nТранспорт воситалари ва потенциал хавфли механизмларни бошқариш қобилиятига таъсирининг ўзига хослиги\nТранспорт воситалари ва механизмларни бошқаришга салбий таъсири бўлиши мумкинлиги туфайли эҳтиёткорликка риоя қилиш лозим.\nИндапамид 40 мг дозада (терапевтик бир марталик дозадан 27 марта ортиқ доза) қабул қилинганида токсик кўринишлар кузатилмаган. Ўткир заҳарланишларда гипонатриемия ва гипокалиемия кўринишидаги сув-электролит балансини бузилишлари кузатилади. Дозани ошириб юборилишини клиник кўринишлари: кўнгил айниши, қусиш, гипотензия, тиришишлар, бош айланиши, уйқучанлик, онгни чалкашиши, полиурия ёки олигурия, кескин гиповолемия оқибатида анурия бўлиши мумкин. Меъдани ювиш ва/ёки фаоллаштирилган кўмирни қўллаш йўли билан индапамидни тез чиқариш ва шифокорнинг назорати остида сув-электролит балансини тиклаш тавсия қилинади.\nВазомидТМ SR, қобиқ билан қопланган, таъсири узайтирилган таблеткалар 1,5 мг, блистерларда.\n2 блистер (30 таблетка) қўллаш бўйича йўриқномаси билан бирга картон қутида.\nБошқа чиқариш шакллари\nВазомид драже 2,5 мг.\n25оС дан юқори бўлмаган ҳароратда, оригинал ўрамида сақлансин.\nОлдингисиВазомид ТМ SR03.05.2018


Бош саҳифа / Спорт / Мотопойга\nЯнвар 26, 2018\tСпорт Изоҳ қолдириш 998 Кўрилди\nЖарқўрғондаги Қизилмозор мотосўқмоқларида шу йилнинг февралида мотопойга спорти бўйича ўтказиладиган республика мусобақаси олдидан вилоят биринчилиги ва чемпионати баҳслари бўлиб ўтди.\nБу галги спорт беллашувларини кузатиш учун ҳам кўплаб томошабинлар келишди. Вилоят ҳокимлиги, мудофаага кўмаклашувчи “Ватанпарвар” ташкилоти вилоят кенгаши ҳамда унинг тизимидаги техник ва амалий спорт турлари маркази ҳамкорлигида ташкил этилган саралаш мусобақасида туман автомобил мактаблари, ўқув спорт-техника клублари жамоаларининг иқтидорли спортчилари иштирок этишди.\n— Бугун вилоятимиз туманларидаги “Ватанпарвар” ташкилотлари қошидаги мотоспорт секциялари самарали иш олиб бормоқда, — дейди мудофаага кўмаклашувчи “Ватанпарвар” ташкилоти вилоят кенгаши раиси Абдумуталиб Арабов. — Жалб этилган тажрибали мураббийлар 10 ёшдан 18 ёшгача бўлган ёшларимизга спортнинг ушбу тури бўйича машғулотлар ўтказиб келишмоқда. Спортчидан жисмоний тайёргарлик, қатъий интизом ва техник билимларни талаб этадиган мотоспортга қизиқувчилар сони йил сайин ошиб бормоқда.\nВилоятимизда мотоспортни ривожлантириш борасида ташкилий-амалий чоралар кўрилиб, хориждан сўнгги русумдаги мотоцикллар ҳарид қилинмоқда. Уларга техник хизмат кўрсатувчи мутахассисларнинг малакалари ошириб борилаяпти. Спортчиларнинг нуфузли беллашувлардаги иштироки таъминланиши натижасида эндиликда вилоят жамоаси республика чемпионатида ҳам яхши натижаларга эришмоқда.\nВилоят биринчилиги баҳслари 65, 85, 125, 350, 500 ҳамда 750 см куб ҳажмли мотоцикллар ўртасида ўтказилди. Якунга кўра, 65 см куб ҳажмда Ангор тумани вакили Азмидин Абдузоиров биринчи, Узун тумани вакили Зуҳриддин Мамасаидов иккинчи, Денов автомобил мактаби вакили Шоҳруҳ Абдураҳмонов учинчи ўринни эгалладилар. 85 см куб ҳажмли мотоцикллар баҳсида деновлик Жавлон Умаров биринчи, ангорлик Суннатбек Зоиров иккинчи, узунлик Шоҳрух Абдураҳмонов мусобақанинг учинчи поғанасини банд этди. 125 см куб ҳажмдаги баҳсда Узун тумани спортчиси Рауф Ибрагимов биринчи, Ангор туманидан Раҳматулла Бойматов иккинчи, Термиз автомобил мактаби вакили Раҳмон Шодибоев учинчи ўринни эгаллади. 350 см куб ҳажмли мотоцикллар мусобақасида Ангор тумани иштирокчиси Жасур Маманазаров биринчи, Термиз автомобил мактаби вакили Владимир Поневин иккинчи, Денов автомобил мактаби спортчиси Бахтиёр Хўжаниязов учинчи ўринни забт этди. 500 см куб ҳажмдаги баҳсларда Музработ ўқув спорт-техника клуби спортчиси Равшан Шукуров биринчи, Узун тумани жамоаси вакили Румин Ибрагимов иккинчи, Шўрчи тумани спортчиси Зиёдулла Тоғаев учинчи ўринга муносиб кўрилди. Мусобақанинг 750 см куб ҳажмли мотоцикллар баҳсларида ангорлик спортчилар Ҳамид Қорақулов ва Содиқ Очиловлар жуфт- лиги биринчи, музработлик спортчилар Рашид Шукуров, Бобо Сулаймонов иккинчи, деновлик Гулмирза Алимов, Евгений Ивашенко фахрли учинчи ўринни эгалладилар.Умумжамоа ҳисобида Ангор тумани ўқув техника спорт клуби спортчилари биринчиликни қўлга киритди. Узун тумани вакиллари иккинчи, Термиз автомобил мактаби жамоаси эса фахрли учинчи ўринни эгалладилар. Ғолиблар республика турнирида вилоят шарафини ҳимоя қиладиган бўлди. Тадбир сўнггида ғолибларга ташкилотчиларнинг фахрий ёрлиғи ва эсдалик совғалари топширилди.\nОлдинги 65 та автобус\nКейинги Лоқайдлик ва саводсизликнинг илдизи қаерда?


ЎзА - Маданий ришталар бардавом\n21.09.2018 17:21:16 Чоп этиш версияси\nМаданий ришталар бардавом\nҲар куни биз Ҳиндистоннинг қайсидир жиҳатини эслатувчи воситаларга дуч келамиз. Ҳеч бир киши йўқки, ҳиндча фильмларни кўрмаган, севмаган, улар оғушида яшамаган бўлса. Бозорларимизда ҳинд чойи, зираси, ширинликларидан тортиб кийим-кечакларигача учратамиз. Фармацевтика маҳсулотлари эса алоҳида бир мавзу.\nҲеч муболағасиз айтиш мумкинки, ўзбек ва ҳинд халқларининг алоқалари минг йилларга бориб тақалади. Маданиятимиз, урф-одатларимизда ҳам ўхшаш жиҳатлар кўп. Шарқ донишмандлиги анъаналари ҳар икки халқни четлаб ўтмаган. “Рамаяна” қадим ҳинд эпоси ўзбек ўқувчисига яхши таниш. “Маҳобҳорат”, “Рамаяна”, “Мирзо Ғолиб”, “Бобур”, “Сангам” ва “Гул ва олов” сингари бадиий фильмлар ўзбек тилида онгимизга сингган.\nШу йил август ойида ўзбек адабиёти тарғиботига бағишлаб ўтказилган халқаро конференцияда ҳиндистонлик олимлар ҳам иштирок этди. Кўплаб маданий тадбирлар, фестиваллар икки мамлакат ижодкорларининг фикр алмашиши, тажриба оширишига хизмат қилмоқда. Бунга мисол қилиб яқинда Шаҳрисабзда ўтган Халқаро мақом санъати анжуманини айтиш мумкин.\nҲиндистон билан таълим соҳасида ҳам изчил ҳамкорлик йўлга қўйилган. Тошкент давлат шарқшунослик институтида ҳар йили 100 га яқин талаба Ҳиндистон тарихи, иқтисодиёти ва ҳинд тили бўйича ўқишга қабул қилинади. Бу ерда Ҳиндистон тарихи, иқтисодиёти, ҳинд тили ўрганилади.\nЯқинга қадар ҳинд кафедраси сифатида юритилиб келган, кейинчалик индонез ва малай тиллари қўшилиши натижасида ҳозир Жанубий ва Жануби-Шарқий Осиё тиллари номи билан аталаётган кафедра 1947 йили ташкил топган. Шу даврда институтда юзлаб ҳиндшунос мутахассислар етишиб чиққан. Тўрт йиллик ўқиш жараёнида ёшлар ҳинд тилини мукаммал ўрганиб чиқади.\nАйни пайтда бу ерда Маҳатма Ганди номидаги ҳиндшунослик маркази ҳам фаолият юритмоқда. Унда фаол иштирок этиб келаётган талабалар пойтахтимиздаги Ҳиндистон маданият маркази кўмагида нуфузли олий таълим муассасалари ва турли идораларда билим ва кўникмаларини орттириб, тажриба алмашади.\nҲинд ва ўзбек тили қурилиши жиҳатдан бири-бирига яқин. Шунинг учун бу тиллар ўртасида самарали бадиий таржимонлик шаклланган.\n– Ҳиндистонда бобурийлар даври адабиётига бағишланган тадқиқот олиб боряпман, – дейди Жанубий ва Жануби-Шарқий Осиё тиллари кафедраси мудири, филология фанлари доктори Улфатхон Муҳибова. – Бобурийлар даврида адабиёт ва санъат юксак даражада ривожлангани учун ҳам ушбу даврни тарихчилар “олтин давр” деб аташади. Талабаларимиз орасида ҳинд тили ва филологиясига қизиқадиган ва изланиш олиб бораётганлари кўп. Деҳлидаги Жамия Миллий исломия университетида ўзбек тили ўқитилади. Ушбу университет билан ҳамкорлик ўрнатганмиз. Бизда ҳинд тили, маданиятига қизиқиш қанча кучли бўлса, ҳинд диёрида ўзбек тили, адабиётига эҳтиром баланд. Бу маданий ҳамкорлик алоқаларини мустаҳкамлайди.\nМиллий адабиётимизнинг етук намояндаси Бобур ижоди ҳинд адабиётига ҳам таъсир ўтказган. Алишер Навоийнинг Шарқ мамлакатлари адабиётига таъсири кўплаб олимлар томонидан эътироф этилган. Бугун Ҳиндистоннинг қатор кутубхоналарида ушбу буюк аждодларимизнинг китоблари сақланаётгани адабий ришталар мустаҳкамлигидан далолат.\nБугун мамлакатларимиз барча йўналишлар қатори маданий-гуманитар муносабатларни янада кенгайтиришга интилмоқда. Таълим, тиббиёт, туризм каби соҳалардаги алоқалар фаоллашди. Бу борада мавжуд улкан салоҳият ва тарихий анъаналардан фойдаланиш халқларимизнинг ўз маданиятини янада бойитиши ва ҳамкорликни мустаҳкамлашида қўл келади.


Сирьдарёлик 2 нафар футбол мутасаддиси қаттиқ жазоланишди\nСирьдарёлик 2 нафар футбол мутасаддиси қаттиқ жазоланишди\n03 Декабрь 2017 12:29 Среда 0 34\n2000 йилда туғилган футболчилар ўртасидаги Ўзбекистон чемпионати вақтида регламентга зид ҳолат аниқланди. Сирдарё жамоаси сафида рўйхатдан ўтмаган ва ёши кичрайтирилган футболчи топилди, деб ёзди ЎФФ матбуот хизмати.\nОқибатда мазкур жамоага масъул бўлган икки шахс ЎФФ томонидан футболдан умрбод четлаштирилди. Эндиликда Жаҳонгир Муродқосимов ҳамда Аҳрор Миразимовга тегишли бўлган лицензия ва сертификатлар бутунлай бекор қилинган ва бу борада Спорт Қўмитасига тақдимнома киритилган. Шунингдек, Сирдарё футбол федерациясига мазкур икки шахсга нисбатан жиддий чоралар кўриш кераклиги уқтирилиб, бу ҳақда 3 кун ичида ҳисобот бериш айтилган.\nЎФФ хабарида Жаҳонгир Муродқосимов ва Аҳрор Миразимов Сирдарё жамоасида айнан қандай лавозимларда бўлгани айтилмаган. Шунингдек, ёши кичрайтирилган футболчининг аслида ким экани ва у қаердан келиб қолгани борасида ҳам маълумот берилмаган.\nЎзбекистон чемпионати ўйинларига Бухоро мезбонлик қилган бўлиб, унда бутун республикадан 12 та жамоа иштирок этаётганди. Юқоридаги ҳолат сабаб Сирдарё термасининг барча натижалари бекор қилинган.\nЎФФ президенти Умид Аҳмаджоновнинг буйруғи билан амалга оширилган ишдан қолган вилоят футбол федерациялари ҳам воқиф қилинган бўлиб, яна кимдир бу каби ишга қўл урса, кескин чоралар кўрилиши борасида огоҳлантирилган.\nКалит сўзлар: қаттиқ, футбол, Сирьдарёлик, нафар, мутасаддиси, жазоланишди\n"Макларен" пойгачилари жазоланишди\n"Формула-1" автопойгасининг "Макларен" жамоаси пойгачилари...


Нукусдаги қум бўрони: у қандай содир бўлди? - Халқ сўзи\nНукусдаги қум бўрони: у қандай содир бўлди?\n09:26 17 Июнь 2019 Жамият\n14 июнь куни соат 20:32-20:38 оралиғида Нукус шаҳри ва унга яқин туманларда қисқа муддатли туз аралаш қум бўрони содир бўлди. Ушбу табиий ҳодиса натижасида Нукусдаги бир неча кўпқаватли уйларнинг томи ерга учиб тушиб, дарахт ва электр столбалари қулаши кузатилди.\n“Ўзгидромет” вакилларининг таъкидлашича, бу аномал жараён эмас, мамлакатимиз шимолий-ғарбий ҳудудига хос ҳодисадир. Зеро, шу куни шамолнинг тезлиги сониясига 20 метргача кучайиши башорат қилинган эди. Ҳолбуки, бундай пайтда чанг ва тузларнинг ҳавога кўтарилиши табиийдир.


«Унинг ўлими қора доғ бўйича қолади». Human Rights Watch Азимжон Асқаров ўлимини текширишга чақирди | ҚИРҒИЗИСТОН ЯНГИЛИКЛАРИ\n«Унинг ўлими қора доғ бўйича қолади». Human Rights Watch Азимжон Асқаров ўлимини текширишга чақирди\nHuman Rights Watch (HRW) халқаро ҳуқуқни ҳимоя қилиш ташкилоти Қирғизистонни ҳуқуқ ҳимоячиси Азимжон Асқаровнинг ўлими бўйича пухта ва мустақил тергов ўтказишга чақирди.\nУ қамоқда ўтирганда 2020 йилнинг 25 июлида икки томонлама пневмониядан пайдо бўлган ўткир нафас етишмовчилигидан вафот этган. Давлат жазо ўташ хизмати (ДЖЎХ) ҳуқуқ ҳимоячисининг ўлими ҳолатларини текширишни тўхтатган.\nHRW нимани талаб қилмоқда?\nТашкилот судгача текширувга кўра, Асқаровнинг ўлимига COVID-19 касаллиги туфайли ҳамроҳ касалликлари кучайиб кетгани сабаб бўлганини ва колонияда у билан қўпол муносабатда бўлган фактлар аниқланмаганини эсга солди.\nБироқ ҳуқуқ ҳимоячилари терговни ЖЎДХ олиб боргани учун унинг самараси савол туғдираётганини таъкидлашди. Сабаби шу муассаса қамоқда сақлаш ва даволаш шартларига жавобгар.\n«Коронавирус қўзғаган касаллар Асқаровнинг ўлимига таъсир қилган бўлиши мумкин, бироқ унинг ўлимига 10 йил давомида турмада сабабсиз ўтириши сабаб бўлган. Шунингдек, ҳукумат томонидан системали эътиборсизлик кетиб, тиббий ёрдам кўрсатилмагани вазиятни қийинлаштирган. Ҳукумат унинг ўлимини барча ҳолатлари бўйича самарали, аниқроғи мустақил тергов ўтказишга ва қарорлари билан ҳаракатлари шундай фожиали оқибатларга олиб келган одамларни жавобгарликка тортишга мажбур», — деди HRWнинг Марказий Осиё бўйича таҳлилчиси Сийнат Султаналиева.\nТашкилот уларнинг қарамоғида ЖЎЖХ томонидан 10 ойдан ортиқ ўтказилган судгача текширув қарорининг нусхаси борлигини қўшимча қилди — тергов 2021 йилнинг 21 майида тўхтатилган.\n«Ҳужжатда ўша вақтдаги Қирғизистондаги эпидемиологик оғир вазият ҳисобга олиниб, 2020 йили коронавирус пневмониясининг ҳолатлари кескин ортишидан Асқаровнинг ўлимида жиноят белгилари йўқлиги, шу сабаб жавобгарликка тортилувчилар йўқлиги айтилган. Шу асосида ЖЎДХнинг терговчиси ишни ёпган», — деб айтилади HRWнинг билдирувида.\nТашкилот «Бир Дунё” ҳуқуқни ҳимоя қилиш ташкилоти ЖЎДХнинг бу қароридан Бишкек шаҳрининг Свердлов туман судига шикоят қилганини билдирди. Бироқ суд 1 июлда ариза бериш муддати ўтиб кетганини айтиб, уни қаноатлантиришдан бош тортган.\n“«Бир Дунё” улар қонунда белгиланган муддатда ариза беришганини ва қарор чиқарган судьянинг ҳаракатлари сабаб тартиб комиссиясига мурожаат қилиб, қарор устидан Бишкек шаҳар судига шикоят қилиш ниятидалигини айтишган», — HRW билдирди.\nҲуқуқ ҳимоячилари Қирғизистон «Асқаровнинг ўлими бўйича самарали мустақил текширув ўтказиш ва унга алоқаси бор одамларни жавобгарликка тортиш бўйича вазифасини бажариши керак» деб ҳисоблашади. Бундан ташқари, ташкилот ўлка ҳукумати БМТнинг Инсон ҳуқуқлари бўйича қўмитасининг 2016 йилдаги қарорини бажариб, Асқаровнинг оиласига компенсация тўлаб бериб, уни реабилитация қилиш керак деб таъкидлади.\nHRW Бишкекнинг халқаро ҳамкорлари, Европа иттифоқидаги ва АҚШ бу мажбуриятларни бажаришни талаб қилиши керак деб таъкидлайди.\n«Асқаров темир панжара ортида ўтирмаслиги керак эди ва унинг ўлими қилинган адолатсизлик бартараф қилинмагунча, Қирғизистоннинг инсон ҳуқуқлари бўйича обрўсида қора доғ бўйича қолади. Бишкек бу масала бўйича ўз вазифаларини бажармагунча халқаро жамоатчилик Қирғизистонни эътибордан четда қолдирмаслиги керак», — деди HRWнинг Марказий Осиё бўйича таҳлилчиси.\nАзимжон Асқаров — Қирғизистон жанубида яшаган этник ўзбек ва ҳуқуқ ҳимоячиси. У милициянинг қийноқлари тўғрисида маълумот бергани сабабли танилган.\nУни 2010 йилнинг 15 июнинда Қирғизистон жанубидаги миллатлар аро можаро вақтида қўлга олинган. Ҳуқуқ ҳимоячисига «тартибсизлик уюштириш», «миллатлар аро нафратни қўзғатиш» ва «одам ўлдиришда иштирок этиш» бўйича айблар қўйилган. 2010 йил охирида суд Асқаровни умрбод панжара ортига қамаган, бироқ Асқаров айбини тан олмаган.\nҲуқуқ ҳимоячиси Азимжон Асқаров 25 июлда 47-колониянинг шифохонасида 69 ёшида вафот этди. У ерга ҳуқуқ ҳимоячиси тиббий кўрикдан ўтказиш учун олиб борилган эди. Унинг адвокати Валерян Вахитов ва ҳуқуқни ҳимоя қилиш ташкилотлари бир неча марта Асқаровнинг соғлиғи ёмонлашганини хабар қилишган эди. ЖЎДХнинг маълумоти бўйича касалхонага ётишдан Асқаровнинг ўзи бош тортган.\nАзимжон Асқаровнинг иши бўйича бир қанча қарама-қаршиликлар кузатилган — ҳуқуқ ҳимоячиси асосан милициянинг кўрсатмаси сабаб судланган. Бундан ташқари, БМТнинг Инсон ҳуқуқлари бўйича қўмитаси Асқаров қийноққа олинганини ва ҳуқуқ ҳимоячисига қарши суд иши адолатсиз бўлганини айтган.\nҲуқуқ ҳимоячилари Асқаровга нисбатан таъқибни у милиция томонидан қилинган қийноқ фактларини текширувга олгани билан боғлаган.\n2016 йили БМТнинг қўмитаси қирғиз ҳукуматидан Асқаровга нисбатан чиқарилган ҳукмни бекор қилиб, қамоқдан озод қилишни талаб қилган, бироқ ҳукумат буни амалга оширмаган.\nАввалги мақолаТоктогазиев: Жапаров билан Ташиев ҳокимият бўлиштира олмаяпти\nНавбатдаги мақола«Тиниқ сувнинг юртида». Қоракўл шаҳрининг турғунлари лойқа сув ичишга мажбур


Ҳозирда баъзи бир толиби илмлар Аллоҳ таолонинг сифатларини оммага таништирмоқчи бўлишиб, мақолалар ёзишмоқда. Бу жуда яхши иш. Барчамиз Роббимизни танишимиз керак. Сифатларини ўрганиб улардан ўзимизга тегишли жиҳатларини англашимиз керак. Аллоҳ таоло Қуръони каримда марҳамат қилади:\nيَخْشَى اللَّهَ مِنْ عِبَادِهِ الْعُلَمَاء إِنَّ اللَّهَ عَزِيزٌ غَفُورٌ\n28. Аллоҳдан бандалари ичидан фақат олимларигина қўрқарлар. Албатта, Аллоҳ ўта иззатлидир, ўта мағфиратлидир.\nЯъни Роббисини кўпроқ таниган кишининг Роббисига бўладиган муомаласи ҳам танимаган кишиникидан бошқа бўлади. Қанчалик кўп таниса хавф ва ражоси ҳам ўшанга қараб бўлади. аммо шуни яхши билишимиз керакки, Аллоҳ таолони тўлиқ танишнинг асло иложи йўқ.\n110. У Зот уларнинг олдиларидаги нарсаларни ҳам, орқаларидаги нарсаларни ҳам билур. Улар эса Уни илм ила иҳота қила олмаслар.\nУ зотни кўриб таниб бўлмайди.\n103. Кўзлар Уни идрок эта олмас, У кўзларни идрок этар. У ҳар бир нарсани дақиқ ва нозик жойларигача билувчидир, ўта хабардордир.\nҲатто баъзи сифатларини асло таний олмаслигимизни билдириб, уни ортидан тушганларни залолат ва тўғри йўлдан адашиш ҳам деган.\n7. У сенга Китобни нозил қилган Зотдир. Унда муҳкам оятлар бор – улар Китобнинг аслидир – ва бошқалари муташобиҳлар. Аммо қалбларида оғиш бор кимсалар фитна мақсадида ва уни таъвил қилиш мақсадида ундан муташобиҳ бўлганига осилиб оладир. Унинг таъвилини Аллоҳдан бошқа ҳеч ким билмас. Илмда мустаҳкам бўлганлар эса: «Унга иймон келтирдик, барчаси Роббимиз ҳузуридандир», – дерлар. Ва фақат ақл эгаларигина эслатма олурлар.\nДемак биз Роббимизни Ўзи пайғамбарига билдирган ва у зот уларни саҳобаларига тушинтирганларига суяниб танишимиз мумкин. Расулуллоҳ соллаллоҳу алайҳи васалламнинг шогирдлари ва уларнинг шогирдлари нима деган бўлсалар, биз ҳам ўшани айтишимиз керак. Хўш улар қандай йўлни тутганлар. Замонамизнинг етук олимларидан Муҳаммад Тақий Усмоний ҳафизаҳуллоҳ бу борада берилган саволга ўз жавобларини берганлар. У кишининг ҳар илмдаги санадлари Расулуллоҳ соллаллоҳу алайҳи васалламга бориб тақалиши дунё уламоларига маълум ва машҳур. Биз у кишининг жавобларидан иқтибосларни таржима қилиб халқимизга етказишни кўпчиликка фойдали деб билдик. Аллоҳ таолодан ҳидоятда бардавом қилишини сўраб қоламиз. У киши “Мақолоти Усмоний” номли мақолалар тўпламида куйидагиларни айтадилар:\nАввало шу ўринда бир нуқтага қаттиқ аҳамият беришимиз керак. Шу нуқта менинг наздимда бу каби масалаларда қатъий ечимга эга бўлишимизга асос бўла олади.\nБу нуқта шуки, диний ҳақоиқ(ҳукм)лар икки қисмга бўлинади.\nА. Аллоҳ таолонинг китоби ёки Расулуллоҳ соллаллоҳу алайҳи васалламнинг суннатлари ёки умматнинг ижмоси ёки уммат ичида муқтадо бўлган мазҳаблар иттифоқи билан собит бўлган ҳукмлар. Улар борасида мўътабар уламоларнинг хилофи йўқ. бўлса ҳам жуда кам. Бу каби масалаларда хилоф қилиш залолат ва ҳақдан озиш саналади. Ҳақиқий мўминга бу каби масалаларда оғишни қўллаб қувватлаш ёки бирор йўл билан ёрдам кўрсатиш асло жоиз эмас.\nБ. Ижтиҳод орқали маълум бўлган масалалар. Бу масалаларда турли эҳтимоллар бўлгани учун унда муҳаққиқ ва динни маҳкам ушлаган уламоларнинг қарашлари турлича бўлган. Ҳар бир олим ва фақиҳ ижтиҳод қилиш шартларига тўлиқ амал қилган ҳолда китоб ва суннатдан истинбот(ҳукм олиш) асосларига суяниб, ижтиҳод қилган ва ҳар бирлари бутун ихлос билан ҳақни топишни қасд қилган. Аммо Қуръон ва суннат матнлари турли маъноларни эҳтимол қилгани ҳамда мужтаҳидларнинг ижтиҳод қилиш манҳажлари турлича бўлгани учун ёки бошқа сабаблар туфайли ижтиҳодий фикрлар турлича бўлган. Асрлар оша бу каби масалаларда баҳс мунозаралар тўхтаган эмас. Уламоларнинг бу каби масалалардаги қарашлари залолат ва ҳақдан тойилиш деб ҳам ҳисобланмайди. Улар Қуръон ва суннат матнларига қилинган турлича тафсирлардир. Бу борада охирги гап ўша мужтаҳидлардан бирлари баъзилар наздида тўғри топган, бошқа баъзилар наздида хато қилган бўлиши мумкин. Лекин қилган хатоси қуруқ гап эмас. Балки ижтиҳодга суянган. Саҳиҳ ҳадисда: “Ким ижтиҳод қилиб тўғри топса икки ажр, ким ижтиҳод қилиб хато қилса, бир ажрга эга бўлади” дейилган. Улардан бошқа кишиларга ундай мужтаҳидлардан бирортасини залолатга кетган ёки фосиқ бўлган ёки сироти мустақимдан четга чиққан деб ҳукм қилишга ҳақлари йўқ. Бу каби масалалардаги тўғри йўл ҳар бир мусулмон ижтиҳоди орқали етишган нарсасини ихтиёр қилиши ва бошқа олим ижтиҳоди орқали тўғри деб билган фикрни маломат қилмаслигидир. Чунки масала ижтиҳодийдир. Тўғриси Аллоҳ таолонинг ўзигагина аён. Саҳобаи киромларнинг одати шундай эди. Ижтиҳодий масалаларда улар орасида кўплаб фарқ қилишлар бўлган. Лекин масаланинг ундай бўлиши баъзилари баъзиларини “залолатдасан, адашгансан “ деб маломат қилишларига олиб бормаган. Бири бошқасини маломат қилишига сабаб ҳам бўлмаган. Имом Абдулбарр роҳматуллоҳи алайҳ ўз санади билан Яҳё ибн Саид (у киши тобеинлардан бўлган) ривоят қилган. Яҳё ибн Саид роҳматуллоҳи алайҳ: “(Мазҳаб уламолари каби) Фатво аҳли доимий фатво беришда давом этганлар. Бири (ижтиҳодига мувофиқ)ҳаром, бошқаси ҳалол деб фатво берар эди. Ҳаром деб фатво берган ҳалол деб фатво берганни ҳалол деб фатво бергани учун ҳалок бўлдинг, ҳалол деб фатво берган ҳаром деб фатво берганни ҳаром деб фатво бергани учун ҳалок бўлдинг деган эмас” деганлар” ( Жомиу баёнил илми ва фазлиҳ). (Салафиймиз деб ўзларига муқтадо қилиб олган) Ибн Таймия роҳматуллоҳи алайҳнинг ўзлари имомлар бир бирларини маломат қилмасликлари ҳақида мустақил бир китоб ёзиб “Рофъул малом анил аимматил аълом” (улуғ имомлардан маломатни кўтариш) деб номлаганлар. Ўша китобнинг муқаддимасида: “Аввало шуни билишимиз керакки, уммат наздида оммавий мақбул бўлган имомларимиздан бирорталари Расулуллоҳ соллаллоҳу алайҳи васалламнинг бирорта суннатига ҳох у кичик ёки катта бўлсин, хилоф қилишни қасд қилган эмаслар. Лекин улардан бири бир гапни айтиб зиддига саҳиҳ ҳадис келган бўлса, ўша ҳадисни тарк қилганига бирор узри бўлиши керак” деганлар. У киши роҳматуллоҳи алайҳ мужтаҳид уламолар орасида келиб чиқадиган ихтилофларнинг сабабларини узоқ баён қилиб, гап орасида куйидагиларни ҳам айтган.\n“Тарк килиш (биз санаб ўтган) шу баъзи сабаблар туфайли бўлса ва ўша масала ҳақида ҳалол қилувчи ёки ҳаром қилувчи бирор саҳиҳ ҳадис келса, нима учун тарк қилганларини санаб ўтган уламолардан ҳадисни такр қилган ва ҳалолни ҳаром ёки ҳаромни ҳалол қилгани учун ёки Аллоҳ таоло нозил қилганидан бошқа билан ҳукм қилгани учун деб азобга дучор бўлмайди. Шунингдек ҳадисда бир ишни қилишга лаънат, ғазаб, азоб ёки шу кабиларнинг бирортасини ваъдаси келган бўлса ҳам (ижтиҳод орқали)ўша ишни мубоҳ деган ёки ўша ишни қилган олимни ўша азоб остига киради деб айтиш жоиз эмас. Бағдод мўтазилаларидан бошқа умматнинг ҳамма олимлари бу гапда ихтилоф қилмаганлар”. (Рофъул малом) .\nМужтаҳид уламоларни ижтиҳодлари учун маломат қилинмасликларига уммат уламолари иттифоқ қилганлар. Бу энг катта асос. Шундай бўлсада, бу барада салафи солиҳларимизнинг гапларини келтириб ўтиришга ҳожат йўқ деб биламан, зикр қилганларимиз ўзи кифоя қилади. Мен сизларнинг эътиборингизни жалб қилмоқчи бўлган нарса шуки, ижтиҳодий масалаларда саҳобалар давридан бери қарашларнинг турлича бўлиши тўхтаган эмас ва ислом оламининг турли тарафларидаги мусулмонлар ижтиҳодий масалаларда турлича фикрда бўлганлар. Ижтиҳодий масалада улардан бири бошқасига у тўғри деб билган нарсасининг зиддини тўғри деб билгани учун инкор қилиши, эътироз билдириши ва маломат қилиши жоиз эмас.\nАллоҳ таолонинг сифатлари тўғрисидаги ихтилофлар\nАллоҳ таолонинг сифатлари ҳақида сўз юритишдан аввал муташобиҳ сифатлар масаласига тегишли хулосани айтиб ўтсак. Қуръони карим ҳамда суннатда яд(қўл), айн(кўз), истиво алал арш ва шу каби келган. Оят ҳадисда улардан айнан бирор маъно ирода қилингани баён қилинмаган. Шунинг учун сифатлар ҳақида уламолар бир неча фикрга борганлар.\nМушаббиҳа ва мужассималар мазҳаби. Улар юқорида зикр қилинган Аллоҳ таолонинг сифатларини ҳамманинг зеҳнига тез келадиган маънолар билан тафсир қиладилар. Уларнинг тафсирларига биноан Аллоҳ таолонинг махлуқотлар каби аъзолари борлиги тушинилади. Аллоҳ таоло паноҳ берсин бундай фикрга боришдан. Улар Аллоҳ таолога махлуқотлари каби аъзолари борлиги ва у аъзолардан ҳамма тушинадиган ишлар содир бўлишини исбот қилишади.\nжаҳмия ва муаттилалар мазҳаби. Улар Аллоҳ таолонинг сифатларини бутунлай инкор қилишади ва Аллоҳ таолонинг азалий сифатлари йўқ деб билишади.\nБу икки мазҳаб умматнинг ижмоси билан хато саналади. Уларнинг гапини жоиз деб билиш очиқ ойдин залолатдир. Аввалда ҳам ҳозирда ҳам уламоларимиз уларга қарши раддиялар билдирганлар. Бу сифатлар борасида аҳли сунна вал жамоа уламоларининг ўзлари ҳам турлича фикр билдирганлар.\nА. Солиҳ салафларимиз (бунга тўртала мазҳаб соҳиблари ҳам киради): “Бундай оят ҳадислар муташобиҳ саналиб, уларнинг маъносини Аллоҳ таолодан ўзга билмайди. Бу сифатлар ҳақида сукут қиламиз ва бирор маънони айтмаймиз. Уларни таъвил қилишга ҳожат йўқ. Умимий маънода уларга иймон келтирамиз ва қатъий тарзда улардан ҳақиқий ёки мажозий маъно ирода қилинган деб айтмаймиз. Балки Аллоҳ таоло уларни зикр қилишдан нимани ирода қилган бўлса, илмини Аллоҳ таолонинг Ўзига ҳавола қиламиз. Маъносини ўрганишга шўнғимаймиз”дейишди.\nБ. Салафлардан бир жамояси: “Бу сифатлардан Аллоҳ таоло ҳақийқий маънони ирода қилган. Аммо Аллоҳ таолога нисбати берилган бу лафзларнинг ҳақиқий маъноси махлуқотларга нисбати берилгандаги маъносидан фарқ қилади. Ҳақиқий маънода Аллоҳ таолонинг Ўз улуғлигига яраша ва лойиқ бўлган қўли, юзи бор. лекин улар махлуқотлар қўли ва юзи каби эмас. Чунки Аллоҳ таолонинг асло ўхшаши йўқ зотдир. Аллоҳ таолонинг қўл, юз ва бошқа Ўзига нисбати берилган сифатларини қандай қанақа эканлигини билишнинг асло иложи йўқ. кайфияти қандайлигини Ўзига ҳавола қиламиз” дейишади. Бу ерда биринчи мазҳаб билан иккинчи мазҳаб орасида фарқ шуки, биринчи мазҳаб соҳиблари у лафзлардан ҳақиқий ёки мажозий маъно ирода қилинганини ҳам айтмайдилар. Балки шундайлигича ишнинг аввалиданоқ нима ирода қилинганини Аллоҳ таолонинг илмига ҳавола қиладилар. Иккинчи мазҳаб соҳиблари эса, у лафзлардан ҳақиқий (мажозий эмас) маъноси ирода қилинган деб қолганини Аллоҳ таолонинг илмига ҳавола қиладилар.\nВ. Салаф ва халафлардан бир жамоаси бу лафзлар ташбиҳ(Аллоҳ таолони бирор нарсага ўхшатиш) ва тажсим(У зотга жисм исбот қилиш)дан бошқа моънони ифода қиладиган нарса билан таъвил қилганлар. Улар бу лафзларни мажозий маъносини олганлар. Масалан яд(луғавий маъноси қўл)маъносини ифода қиладиган лафздан қувватни, истиводан истило(эгаси бўлиш)ни ирода қилганлар.\nГ. Уламолардан бир жамоаси икки ишни ўртасини жам қилиб, таъвилни қабул қиладиган ўринларда араб одатига кўра ҳеч қандай такаллуфсиз таъвилни, таъвилни қабул қилмайдиган ўринларда биринчи ва иккинчи мазҳаб сўзларини олганлар.\nВоқеликка қаралса, Аллоҳ таоло ташбеҳ ва таътилдан поклигига иймон келтирилганидан кейин тўртала фикр ҳам ўз ўрнида ижтиҳодий фикр экани маълум бўлади. Қуръон ва ҳадисда бирортасини мутлақ ботил деб ҳукм қиладиган бирор далил йўқ. Ҳақиқатини олиб қаралганда ўртадаги ихтилоф ақийдадаги ихтилоф эмас. Чунки барчасининг ақийдаси Аллоҳ таоло ташбеҳ ва таътилдан поклигидир. Аксинча ихтилоф ўша ақийдани таъбир беришдадир. Матнларни татбиқ қилишдадир. Агарчи ҳар мазҳаб тарафидан аввалдан бу борада назарий баҳс мунозара ва тортишувлар ҳатто бўрттириш, ғулувга кетиш, бири бошқасини ҳаддидан ошишда таъна қилиши давом этиб келаётган бўлсада, тўрт мазҳабдан бирортаси ғирт ботил ёки ғирт залолат дейишга ҳеч кимсанинг ҳаққи йўқ. Аслида бу ижтиҳодий фиқҳий масалалардаги каби ижтиҳодий ихтилофдан бошқа нарса эмас. Чунки, ҳар бир мазҳаб соҳибининг бу оят ва ҳадисларнинг тафсирини эҳтимол қилган далили бор. Буткул бекор гап деб ташлаб юбориб бўлмайди. Ҳар бир мазҳаб бошида китоб ва суннатни маҳкам ушлаган ва аҳли сунна вал жамоадан эканлигини ҳамма тан оладиган олимларнинг эркаклари бор.\nА. Биринчи фикр муҳаддис ва солиҳ салафлардан катта бир жамоанинг сўзидир. Мисол тариқасида баъзиларини келтириб ўтамиз. Имом Термизий ўзларинг Сунани Термизийда куйидагиларни келтирганлар:\n“Набий соллаллоҳу алайҳи васалламдан кўплаб: “Одамлар албатта Роббиларини кўрадилар, қадам ва шунга ўхшашлар зикр қилинган. Илм аҳли орасидан имом саналган Суфён Саврий, Молик ибн Анас, Ибн Муборак, Ибн Уяйна, Вакеъ ва бошқалар бу каби (оят ва ҳадис)ларни ривоят қилишиб, сўнгра: “Бу ҳадисларни ривоят қилинади ва уларга иймон келтирилади лекин, “қандай экан” деб сўралмайди” дейишган. Аҳли ҳадис ихтиёр қилган нарса шудир. Қандай келган бўлса, ўшандай ривоят қилинади, унга иймон келтирилади ва уни тафсир қилинмайди, қандай қанақа экан деган гумонларга борилмайди. Бу илм аҳли ихтиёр қилган ва юрган йўлидир”. Сунани Термизий.\nИмом Байҳақий ўз санади билан Суфён ибн Уяйнадан ривоят қилади. у: “Аллоҳ таоло Ўз китобида Ўзини сифатлаган нарсаларнинг қироатининг ўзи унинг тафсиридир. Бирор кимса уни арабча ёки форсча тафсир қилиши жоиз эмас”деган. (Китабул асма вас сифат. Байҳақий)\nВакеъ ибн Жарроҳдан бу каби ҳадисдан сўралганда: “Исмоил ибн Абу Холид, Суфён ва Мисъарларни бу ҳадисларни ривоят қилишиб, бирор нарса билан тафсир қилишмаганини кўрдим”деган. (Аттамҳид. Ибн Абдулбарр)\nАслини олганда ушбу мазҳаб энг кучли, саломатли, эҳтиётлидир ва Аллоҳ таолонинг куйидаги оятига мосдир:\n(Оли Имрон сураси, еттинчи оят)\nСалафларимизнингмуҳаққиқлари ушбу йўлни тутганлар, бошқа мазҳабга юрганлардан кўра шу мазҳаб эгалари кўпчиликни ташкил қилади. Шунинг учун Ибн Жавзий роҳматуллоҳи алайҳ:\nСалафларимиз бу каби(оят ҳадислар)ни ўз ҳолича қолдириб, таъвил қилишдан сақланар эдилар. Бу каби ўз ҳолича қолдиришда Аллоҳ таолонинг сифатлари махлуқотлари сифатига ўхшамаслигини эътиқод қилиш лозим. Ўз ҳолича қолдиришнинг маъноси ундан нима ирода қилингани билмаслик ҳамда Аллоҳ таоло махлуқотлари сифатларидан поклигини эътиқод қилишдир. (Фатҳул Борий).\nБ. Иккинчи фикр Ибн Таймия ва шогирди Ибн Қоййим роҳматуллоҳи алайҳимоларнинг фикридир. Иккисидан аввал ҳам муҳаддислардан бир жамоа шу каби фикрни айтишган. Уларнинг фикрларини келтириб ўтишга ҳам ҳожат йўқ. биринчи ва иккинчи фикр орасидаги фарқ дақиқ бўлганлигидан гоҳида иш чалкашиб қолади. Солиҳ салафларимизнинг баъзи иборалари иккала фикрни ҳам эҳтимол қилиб қолади. Шунда икки мазҳаб соҳиблари гапни ўз тарафларига тортишади. Ҳақиқатни олганда баъзиларнинг сўзидан икки фикрнинг эҳтимоли бор.\nВ. Учинчи фикр соҳибларининг тутган йўллари матнларни мажозий маносини олишдир. Баъзи салафларимиз ва аксар мутааххир халаф уламоларимиздан таъвил қилиш собит бўлган. Бу каби таъвиллар Ибн Аббос розияллоҳу анҳудан ривоят қилинади. Ибн Ҳажар роҳматуллоҳи алайҳ:\nАллоҳ таоло Қалам сураси қирқ иккинчи оятда "Болдирлар шимарилган ва улар саждага чақирилиб, қодир бўлмаганлари Куни..." деб марҳамат қилган.\nИбн Аббос розияллоҳу анҳумо ушбу оятдаги “соқ”ни иш шиддатли тус олганда деб тафсир қилган. Арабларда уриш қизғин ҳолга келганида “уруш соқига келди” дейишади. Абу Мусо Ашъарий розияллоҳу анҳу ўша оятни : “нури азийм” деб тафсир қилган. Ибн Фуврак “Унинг маъноси мўминларга янгиланиб турувчи фоида ва лутфлардир” деган. Ибн Аббос розияллоҳу анҳумонинг қавлини маъноси: “Аллоҳ таоло у билан шиддат зоҳир бўладиган қудратини кашф қилади” деганидир. Ибн Аббос розияллоҳу анҳумодан зикр қилинган ривоятни Байҳақий роҳматуллоҳи алайҳ икки санад билан зикр қилган. Иккиси ҳам ҳасандир. (Фатҳул Борий).\nҲасан Басрий роҳматуллоҳи алайҳ фатҳ сураси ўнинчи оятдаги яд сўзини Аллоҳ таолонинг миннати ва эҳсони деб тафсир қилган. (дафъу шубаҳит ташбеҳ. Ибн Жавзий). Имом Аҳмад ибн Ҳанбал роҳматуллоҳи алайҳдан фажр сураси йигирма иккинчи оятдаги “Роббинг келади” ни “Савоби келади” деб тафсир қилган. Ҳофиз Ибн Касир роҳматуллоҳи алайҳ: “Байҳақий роҳматуллоҳи алайҳ Ҳокимдан, у киши Абу Амр Ибн Саммокдан, у киши Аҳмад ибн Ҳанбалдан “Роббинг келади” ни “Савоби келади” деб таъвил қилганини ривоят қилган. Сўнг Байҳақий роҳматуллоҳи алайҳ: “Бу санад ғуборсиздир” деган” деб айтган. (Албидаая ван ниҳоя).\nИмом Ибн Абдулбарр роҳматуллоҳи алайҳ ўз санади билан Молик ибн Анас роҳматуллоҳи алайҳдан ривоят қилади. У ҳндан Аллоҳ таоло тунда дунё осмонига тушиши ҳақида сўралди. Шунда имоми Молик роҳматуллоҳи алайҳ: “Амри нозил бўлади” деди. Сўнгра Ибн Имом Абдулбарр роҳматуллоҳи алайҳ: “Имоми Молик айтганларидек: “Раҳмати ва қазоси нозил бўлади” ни ҳам эҳтимол қилади” деди. (Тамҳид)\nИмоми Бухорий роҳматуллоҳи алайҳдан ҳам Аллоҳ таолога нисбати берилган “зихк” (луғавий маъноси кулиш)ни раҳмат билан тафсир қилгани ривоят қилинган. Ҳофиз Ибн Ҳажар роҳматуллоҳи алайҳ Хаттобийдан ривоят қилади у: “Бухорий зиҳкни бошқа ўринда раҳмат билан таъвил қилган. Бу (ақлга) яқиндир. Розилик деб қилган таъвили янада яқинроқ. (Фатҳул Борий).\nИмом Ибн Ҳиббон роҳматуллоҳи алайҳ ўз саҳиҳларида бир бобни: “Бу нав (сифатлар)га далолат қилувчи лафзлар зоҳирига ҳукм қилинмасдан одамлар ўзаро урфида мисол келтириш ва ўхшатиш тарзида ишлатиладиган лафзлар эканлигига далолат қилувчи ҳабарлар” деб номлаган. Кейинроқда: “Бу ҳабарлар кайфияти ва ҳақиқати эътиборга олинмай одамлар урфига кўра мисол келтириш ва ўхшатиш тарзида ишлатилганлигига далолат қилувчи ҳабарлар зикри” деб яна алоҳида бобни белгилаган ва Абу Ҳурайра розияллоҳу анҳудан ривоят қилинган машҳур ҳадисни келтирган.\nعن أبي هريرة قال : قال أبو القاسم صلى الله عليه و سلم : ( ما تصدق عبد بصدقة من كسب طيب - ولا يقبل الله إلا طيبا ولا يصعد إلى السماء إلا طيب - إلا كأنما يضعها في يد الرحمن فيربيها له كما يربي أحدكم فلوه وفصيله حتى إن اللقمة أو التمرة لتأتي يوم القيامة مثل الجبل العظيم قال أبو حاتم رضي الله عنه : قوله صلى الله عليه و سلم : ( إلا كأنما يضعها في يد الرحمن يبين لك أن هذه الأخبار أطلقت بألفاظ التمثيل دون وجود حقائقها أو الوقوف على كيفيتها إذ لم يتهيأ معرفة المخاطب بهذه الأشياء إلا بالألفاظ التي أطلقت بها\nАбу Ҳурайра розияллоҳу анҳудан ривоят қилинади: “Абулқосим соллаллоҳу алайҳи васаллам: “Қайсики банда покиза касбидан бирор садақани қилса- ваҳоланки Аллоҳ таоло фақат покизаларинигина қабул қилади ва самога ҳам фақат покизалари кўтарилади-гўёки уни Раҳмоннинг қўлига қўйгандек бўлади. У зот уни бирингиз тойчоқ ёки бўталоғини тарбия қилганидек тарбия қилади. Ҳаттоки бир луқма ёки бир дона хурмо қиёмат куни улкан тоғдек бўлиб келади”дедилар.\nАбу Ҳотим розияллоҳу анҳу: “Расулуллоҳ соллаллоҳу алайҳи васалламнинг: “гўёки уни Раҳмоннинг қўлига қўйгандек бўлади” деган сўзлари бу ҳабарлар ҳақиқати мавжудлиги ёки кайфияти қандайлиги эътиборга олинмай одамлар урфига кўра мисол келтириш ва ўхшатиш тарзида ишлатилганлигини билдиради. Чунки одамлар бу нарсаларни шу лафзлар орқалигина тушуниша олишган. (Ал-иҳсон битартийби саҳиҳи Ибн Ҳиббон)\nУндан аввал Анас розияллоҳу анҳунинг “Робб жалла ва ало дўзаҳга қадамини қўяди. Шунда дўзаҳ қат-қат дейди” деган ҳадисини келтириб “Қадам” лафзини “мавзиъ” билан таъвил қилган ва: “Бу Аллоҳ жалла ва ало қадамини дўзаҳга қўяди дегани эмас” деган. Аллома Ибн Жавзий таъвилни мутлақ тарк қилиш керак дегувчиларга раддия билдириб “Дафъу шубаҳит ташбиҳ” номли мустақил бир китоб ёзганлар.\nБиз юқорида келтирган мисоллар бу матнлар борасида солиҳ салафларимиздан муҳаддисларининг таъвилларидан мисоллардир. Булар улар наздида ҳам Аллоҳ таоло ташбеҳ ва таътилдан поклигига иймон келтирганларидан кейин сифатлар борасида эҳтимол қилинган йўллардан бири эканига очиқ ойдин далилдир. Хойрул қурунда яшаб туриб таъвил қилганлар. Уммат илмни ўшалардан олганлар. Шундай бўла туриб таъвил қилувчиларни залолатга ҳукм қилмаганлар. Аммо Жаҳмийлар каби Аллоҳ таолонинг сифатларини бекорга чиқарганларни очиқ ойдин адашганлар деганлар. Улар қандай қилиб мтаъвилни хато дейишлари мумкин. Ҳолбуки, Қуръони каримда мажознинг мавжудлиги тан олинган нарсаку. Таъвилни инкор қилган иккинчи мазҳаб соҳиблари ҳам\nوَكَانَ اللّهُ بِكُلِّ شَيْءٍ مُّحِيطًا۝\n126. ва Аллоҳ ҳар бир нарсани қамраб олувчидир.\nكُلُّ شَيْءٍ هَالِكٌ إِلَّا وَجْهَهُ لَهُ الْحُكْمُ وَإِلَيْهِ تُرْجَعُونَ۝\n88. У(важҳ)ндан ўзга ҳар бир нарса ҳалок бўлувчидир. Ҳукм Уникидир ва фақат Унгагина қайтарилурсиз.\nوَهُوَ اللّهُ فِي السَّمَاوَاتِ وَفِي الأَرْضِ يَعْلَمُ سِرَّكُمْ وَجَهرَكُمْ وَيَعْلَمُ مَا تَكْسِبُونَ۝\n3. У осмонларда ҳам, ерда ҳам Аллоҳдир. Сирингизни ҳам, ошкорингизни ҳам биладир ва нимани касб қилаётганингизни ҳам биладир.\nوَهُوَ مَعَكُمْ أَيْنَ مَا كُنتُمْ وَاللَّهُ بِمَا تَعْمَلُونَ بَصِيرٌ۝\n4. У қаерда бўлсангиз ҳам сиз билан бирга. Аллоҳ нима амал қилаётганингизни кўриб турувчидир.\n«У қаерда бўлсангиз ҳам, сиз билан бирга» деган сўзи «илми ва қудрати билан» деб таъвил қилишган.\nАллоҳ таолога нисбатан жисм ҳақида сўз ҳам бўлиши мумкин эмас.\nТўртинчи мазҳаб соҳибларини ҳофиз Ибн Ҳажар роҳматуллоҳи алайҳ аллома Ибн Дақийқулъийддан ривоят қилиб куйидагиларни айтган:\n“Биз мушкил сифатлар борасида: “Улар Аллоҳ таоло ирода қилган маънода ҳақ ва ростдир. Ким уни таъвил қилса, қараймиз. Агар қилган таъвили араб тили одатига яқин бўлса, инкор қилмаймиз. Агар узоқ бўлса, ундан таваққуф қилиб турамиз ва Аллоҳ таолонинг поклигини тасдиқ қилишга қайтамиз. Ундан маъноси араб сўзлашувига мослиги ошкорларини унга ҳамл қиламиз. Масалан: Аллоҳ таолонинг\n“Аллоҳ ҳақида йўл қўйган камчиликларим учун надомат бўлсин” оятдан арабларда кенг тарқалган маъно “Аллоҳ таолонинг ҳаққи дегани тушунилади. Унга таъвил қилишда ўйланиб ўтирмаймиз. Шунингдек Расулуллоҳ соллаллоҳу алайҳи васалламнинг: “Одам фарзандининг қалби Раҳмоннинг бармоқларидан икки бармоқнинг орасида бўлади” деган сўзларидан мақсад: “Одам фарзандининг қалби Аллоҳ таолонинг қудрати ва унга солган нарсаси билан ўзгариб туради” деганидир. Фатҳул Борий.\nШундан келиб чиқиб айтадиган бўлсак, муқтадо имомларимиздан катта жамоаси бу мазҳабни ҳам тутганлар. Биз юқорида айтиб ўтганимиздек имомларимизнинг кўплари бу сифатлар борасида биринчи ва иккинчи мазҳаб соҳиблари каби тафсир қилишдан тийилганларидек улардан баъзи матнларни таъвил қилганлари ҳам ривоят қилинган. Молик ибн Анас, Аҳмад ибн Ҳанбал роҳматуллоҳи алайҳимлар таъвил қилганларини айтиб ўтдик. Имом Байҳақий роҳматуллоҳи алайҳ ўзларининг Ал-асмо вас сифат номли китобларида баъзи матнларда тафвийз(илмини Аллоҳ таолога ҳавола қилиш), баъзиларида таъвил йўлини тутганлар. Ўша китобда бошқа уламоларнинг таъвилларини ҳам келтирганлар. Аллома Ибн Фуврак (бу киши Байҳақий роҳматуллоҳи алайҳнинг устози бўлади) роҳматуллоҳи алайҳ Аллоҳ таолонинг: “У Зот: «Эй иблис, Ўз қўлим билан яратган нарсага сажда қилишингдан сени нима ман қилди?! Мутакаббирлик қилдингми?! Ёки олий даражалилардан бўлдингми?!» – деди. Оятидаги “Ўз қўлим” сўзини ҳақийқий маънога ҳамл қилиб, ортидан: “Аллоҳ таоло Ўзи учун аъзо ва неъмат бўлмаган икки қўл сифатини келтирганлигига оят ва ҳадислар бор” деб бир неча сатрдан кейин : “Аллоҳ таоло кундузида гуноҳ қилган киши тавба қилиши учун тунда яд(қўл)ини ёзади” ҳадиси ҳақида сўз юритиб: “Билинг! “яд” сўзини неъмат маъносида ишлатилишини инкор қилиб бўлмайди. Шунингдек мулк ва қудрат маъносида ҳам. Яд сўзини неъмат,мулк ва қудрат маъносида ишлатилса, у сўз келган ҳамма ўринда ҳам ўша маънога ҳамл қилиниши шарт дегани эмас. Бу ҳадисдаги “яд” дан мурод неъмат дейилса, “Ўз қўлим” оятида ҳам “неъмат ва қудрат” маъносини айтишимиз асло ва асло ножоиз бўлмайди. Шундай бўлганидан кейин бирор таъвил қилувчи бу ерда таъвил қилса, у ерда ҳам таъвил қилишини инкор қилиб бўлмайди”деган. (Мушкилул ҳадис. Ибн Фуврак)\nБиз юқорида айтиб ўтганларимиздан солиҳ салафларимиз наздида ақидадаги энг муҳим нарса ташбеҳ ва таътилдан узоқ бўлишлиги ошкор бўлади. Аллоҳ таолонинг муташобиҳ сифатлари ҳақида зикр қилинган тўртала мазҳабга келсак, бу борада улар наздида иш жуда кенг. Қуръон ва ҳадисда бу тўрт мазҳабдан бирортасини ботилга чиқарадиган далил йўқ. тўрт мазҳабга юрганларнинг ҳар бири ислом уммати фахр қилган имомлардир. Ҳар бири аҳли сунна вал жамоанинг асосий имомлари саналадилар. Аммо ҳозирги кунда бу каби ишлардаги тортишув ва низолар ишни бургадан фил ясаш ва қош қўяман деб кўз чиқариш даражасига етгазиб қўйди. Ҳар мазҳабни танлаган бошқа мазҳаб соҳибини ташбеҳ ва таътилчига чиқариб қўйди. Ҳақиқатини олганда тўрт мазҳаб соҳиблари ҳар бири ташбеҳ ва таътилдан пок зотлардир. Тан олиш керак. Ўша мазҳаб имомларига эргашганларнинг баъзилари тортишавериб, жанжал қилавериб ғулувга кетишди. Буни тўхтатиш керак ва ҳамма мазҳаб эгалари ҳам шунингдек ғулувга кетган демаслик керак.\n3 йил аввал 4917 fiqh.uz\nБалоғатга етган ўғил отасига итоат қилиб, хизматини қилиб юрган бўлса, сафарда ва ҳазарда отанинг нияти эътиборга олинади. التَّابِعُ كَالْمَرْأَةِ مَعَ давоми...\n6 йил аввал 5002 fiqh.uz\nБу китоб баъзан “Китоб ал-Ҳазар ва-л-ибоҳат” ва баъзан “Китоб ал-Кароҳат” деб ҳам номланган. Аслида бу китоб ҳақида икки ўринда гап боради: а) Китоб исми маъносининг давоми...\n6 йил аввал 4503 Ҳусайнхон Яҳё\nШарафли шаъбон ойида фазилати улуғ ва муборак бир кеча бор. عَن عَطاء بن يَسار قَالَ: ما مِن لَيلَةٍ بَعدَ لَيلَةِ القَدرِ أَفضَلُ مِن لَيلَةِ النِّصفِ مِن شَعبانَ يَنزِلُ الله تَبارَكَ وَ تَعَالَى давоми...\n6 йил аввал 21982 fiqh.uz\nМуҳим тортишувли масалалардан бири Расулуллоҳ соллаллоҳу алайҳи васаллам ва дин пешволари ҳамда солиҳ амалларни васила қилиш борасидаги масаладир.Тавассул луғатда яқинлашиш, васила эса мақсадга олиб боришга давоми...\n5 йил аввал 16831 fiqh.uz\nТааввуз – деб, луғатда “Паноҳ сўраш”га айтилади. Истилоҳда эса “Аъзу биллаҳи минаш шайтонир рожийм” дейишга айтилади. Аллоҳ таоло “Наҳл” сураси 98-оятида марҳамат қилади давоми...\n5 йил аввал 6064 fiqh.uz\n4 йил аввал | 110068\n4 йил аввал | 97730\n4 йил аввал | 58811\n4 йил аввал | 52384\n4 йил аввал | 52262\n4 йил аввал | 51257\n4 йил аввал | 49531\n4 йил аввал | 46429\n4 йил аввал | 43365\n4 йил аввал | 33609\n3 йил аввал | 7867\n3 йил аввал | 4563\n3 йил аввал | 6069\n3 йил аввал | 4493\n3 йил аввал | 5423\n6 йил аввал | 7831\n6 йил аввал | 6065\n6 йил аввал | 10133\n6 йил аввал | 7373\n6 йил аввал | 7296


08 август 2020, Тошкент вақти: 11:35\nЎзбекистондаги аксар олийгоҳ талабалари ҳар йил икки-уч ойни ўқиш ўрнига қишлоқ хўжалик ишларига сарфлашга мажбур.\n“Олий таълим янада ривожланади”\nПрезидент Шавкат Мирзиëевнинг 20 апрель кунги “Олий таълим тизимини янада ривожлантириш чора-тадбирлари тўғрисида”ги қарори мазкур тизимдаги вазиятни ўрганиб чиққан Ишчи гуруҳи хулосаларига таянган.\nЎтган йилнинг 8 октябрида ўшандаги муваққат президент Мирзиëев томонидан тузилган бу ишчи гуруҳэса¸ олти ойлик кузатишлари натижасида “бир қатор олий таълим муассасаларида ҳали ҳам илмий-педагогик салоҳиятнинг пастлиги, таълим жараёнларини ахборот-услубий ва ўқув адабиётлари билан таъминлаш замонавий талабларга жавоб бермаслиги, уларнинг моддий-техника базасини тизимли янгилашга эҳтиёж мавжуд” деган хулосага келган.\nПрезидентнинг 20 апрель кунги қарори асосан ана шу муаммоларни бартараф қилишга қаратилган.\nШу мақсадда Бош вазир ва давлат маслаҳатчисига 2022 йилга қадар Ўзбекистондаги олий таълим муассасаларининг хориждаги илғор университет ва илмий марказлар билан икки томонлама ҳамкорлигини кенгайтиришдан то янги адабиëтларни таржима қилишга қадар бўлган вазифаларни амалга ошириш топширилди. Шунингдек¸ҳукуматга уч ой муддатда Таълим сифатини назорат қилиш бўйича давлат инспекцияси фаолиятини ташкил қилиш вазифаси ҳам юклатилди.\nБу қарор ва унга берилган изоҳ маҳаллий матбуотда кенг ëритилмоқда¸ бу ҳаракатолий таълим тизимини ислоҳ қилиш сифатида баҳоланмоқда.\n“Муаммонинг илдизига қарамай¸ унга ечим топиш мумкинми?”\nОзодлик билан суҳбатда бу қарорга муносабат билдирган олий таълим соҳаси мутахассислари¸ қарорни олқишлаган ҳолда¸ унинг вазиятда фундаментал ўзгариш қилишига шубҳа билдирдилар.\nЎзбекистон Миллий университетининг собиқ ўқитувчиси¸ доцент Бахтиëр Исабеков¸ қарорнинг номига эътибор қаратади.\n- Раҳматлик Рауф Парфи кўпинча қотган нон билан бир пиëла чойни столга қўйиб¸ “олинг¸ яқинда янада яхшироқ яшаймиз”¸ деб ҳазиллашарди. Қарорнинг номидаги “янада ривожлантириш” деган сўз одамни сергак торттиради. Муаммони ҳал қилишдан олдин¸ уни очиқ тан олиш керак¸ муҳокама қилиш керак ва кейин унга ечим топилади. Қарор номиданоқ¸ бизда олий таълим ривожланиб кетган эдию энди уни янада ривожлантирамиз¸ деган мазмун чиқаяпти. Аслида ундай эмаслигини ҳаммамиз биламизку¸ дейди доцент Исабеков.\nБу мутахассис фикрича¸ давлат бошланғичдан то олий таълимга қадар яхлит бир тизим деб қараб¸ ана шу тизимни фундаментал ислоҳ қилишга киришмас экан¸ бу уринишлар самара бермайди:\n- Олий таълимни ривожлантиришни тестларни қайта кўриб чиқишдан бошлайлик. Тест жорий қилинганидан бери олий тизимдаги коррупциянинг қанчалар гуллаб-яшнаганига бир қарайлик. Коррупция оқибатида мамлакатда саводсизлик¸ ундан ҳам ëмони¸ чала саводлик қанчалар урчиганини айтайлик. Бу камчиликларни рўй-рост айтмасан туриб¸ нимани ўзгартириш мумкин. Лекин қарорда бу ҳақда бир оғиз ҳам сўз йўқ. Олий таълимдаги коррупцияни давлат бошқаруви¸ жамиятнинг бошқа соҳаларидаги коррупцияни жиловламай туриб¸ йўқ қилиш мумкин эмас. Президент ҳақиқий ислоҳот истаса¸ ошкораликка йўл берсин¸ унинг яхши ниятлари¸ қарорлари ижросига кўпчилик қўшилсин¸ ана шунда балки самара бўлар¸ деди Бахтиëр Исабеков.\nМирзиëев хориждаги ўзбек зиëлиларини таклиф қилсин!\nЎзбекистон олий таълим тизимини “янада ривожлантириш” формуласи сифатида президент қарорида хориждан олим, ўқитувчи ва мутахассисларни олиб келиш тавсия қилинади ва хориж кадрларини олиб келиш молиявий механизмини шакллантиришга оид топшириқлар берилади.\nКанададаги New Brunswick университетида кичик ва ўрта бизнесни ривожлантириш бўйича докторлик диссертацияси ëқлаган Шоира Ҳасанова¸ хориж олийгоҳларидаги жараëнларга интеграция бўлиш ғоясини маъқуллаган ҳолда¸ бу ишга хориждаги ўзбек зиëлиларини таклиф қилиш лозимлигини таъкидлайди:\n- Албатта¸ хорижлик ўқитувчи-профессорларни чақириш яхши¸ улар бориб астойдил ишлашига шубҳа қилмайман. Лекин¸ қанча пул сарфламанг¸ бир ой ўтиб¸ бир йил ўтиб улар ватанига қайтади. Бу қиммат ва узоқ муддатда ўзини кўп ҳам оқламайдиган инвестиция.\nКейинги 25 йил ичида Ўзбекистондан чиқиб кетган қанчадан-қанча олимлар¸ ўқитувчи-профессорлар бугун хориж олийгоҳларида дарс бериб юрибди. Ана шуларни чақириб¸ уй-жой¸ яхши ойлик берса¸ улар узоқ муддатга¸ балки бир умрга ватанига қайтиб ишлайди. Олий тизимни ҳам¸ бошқа соҳаларни ҳам биринчи навбатда ўз кадрларимизга таяниб ривожлантириш керак.\nБу кадрларни қайтариш учун эса¸ яхши иқтисодий шароитдан ташқари¸ фуқаролик муаммосини ҳам ҳал қилиш керак. Уларнинг аксарияти аллақачон бошқа давлат фуқаролигини олиб бўлган. Бундайларга икки фуқаролик таклиф қилинмаса¸ уларнинг Америка ëки Германия паспортидан воз кечиб¸ Ўзбекистонга қайтиши қийин бўлади. Шунинг учун Мирзиëевдан¸ хориждаги ўзбек зиëлилари¸ умуман бошқа соҳалардаги яхши кадрларни ватанга чақириш¸ уларга ҳамма қулайликни яратиб беришни сўраган бўлардим¸ дейди Шоира Ҳасанова.\nҒарб ўқитувчи-профессорлари Ўзбекистонга боришга иштиëқмандми?\nЎтмишда икки йил Ўзбекистонда илмий иш билан шуғулланган ғарблик тадқиқотчилардан бири Озодлик билан суҳбатда¸ Ғарб¸ хусусан¸ АҚШда Ўзбекистон олийгоҳлари билан ишлашга ишқибозлар кўп эмаслигини эътироф этади.\nЛекин ўз мутахассислиги бевосита Ўзбекистон ëки минтақага боғлиқ ëш тадқиқотчилар¸ илмий иш билан шуғулланиш¸ диссертация ëзиш жараëнида бу мамлакатга бориб ишлашга тайëр¸ дер экан бу суҳбатдош¸ мазкур иштиëқни сўндираëтган муаммоларни тилга олади.\n"Биринчи муаммо¸ Ғарб олимлари¸ айниқса¸ америкаликларга Ўзбекистонда шубҳа билан қараш¸ деб атаган бўлардим. Уларга виза беришдан тортиб¸ Ўзбекистондаги ишини мунтазам кузатишлари эркин муҳитда ишлашга ўрганган ҳар қандай олим учун жиддий муаммодир. Ўзбекистон бундай мутахассисларни чақирар экан¸ уларнинг ўз билимини ўзбекистонликлар билан бемалол ўртоқлашишига шароит яратиши керак"¸ дейди ғарблик тадқиқотчилардан бири.


Ироқ Бошқарув Кенгаши аъзосига кўра, яқинда қўлга олинган Саддам Ҳусайн Бағдодда ëки унинг яқинида ушлаб турилмоқда.\nАммо Америка расмийлари Саддам Ҳусайн қаерда ушлаб турилганини сир сақлашмоқда.\nБугун Бағдодда юк машинаси портлатиб юборилгани оқибатида камида 10 одам нобуд бўлди ва 15 киши яраланди.\nАйни пайтда, Ироқдаги Америка ҳарбийлари Самарра шаҳридаги қуролли шахсларга қарши янги операция бошладилар. Америка ҳарбийси ҳозирча ушбу операция давомида отишма юз бермаганини гапиради:\n“Биз белгиланган кўплаб уйларни текширдик. Бу текширув давомида бирон марта ҳам ўқ узилгани йўқ. Фақат биз текширув нуқтасидан қочган бир машинани ўққа тутдик, холос”, - деди Америка ҳарбийси.\nЎтган икки кун давомида Америка ҳарбийлари Самарра яқинида 11 нафар қуролли шахсни отиб ўлдирди, 70 кишини ҳибсга олди ва кўплаб қурол ва ўқ-дориларни мусодара қилди.


Пойтахт номини ўзгартириш қанчага тушади? - Халқ сўзи\nПойтахт номини ўзгартириш қанчага тушади?\n15:36 28 Март 2019 Жамият\nМаълумки, 23 март куни Қозоғистон президенти мамлакат пойтахти Остона шаҳри номини Нур-Султон деб қайта номлаш тўғрисидаги фармонга имзо чекди. Қозоғистонлик эксперт Александр Разуваевнинг айтишича, бу жараёнларга кетадиган сарф-харажатлар 47 миллиард тенгедан зиёд ёки 125 миллион АҚШ долларини ташкил этиши мумкин. Бу ҳақда РИА Новости хабар берди.\nЭкспертнинг фикрича, пойтахтни қайта номлаш арзонга тушмайди ва асосий маблағлар бюджет ҳисобидан кетади. Разуваев харажатларнинг бош йўналишлари сифатида қуйидагиларни кўрсатиб ўтган:\n“Шаҳарликлар учун янги ҳужжатларни чоп этиш – тахминан 80 миллион доллар(уч миллиард тенге); янги вивескалар ва кўрсаткичлар тайёрлаш – қарийб 25 миллион доллар(9,5 миллион тенгега яқин), янги хариталар тайёрлаш – тахминан беш миллион доллар(1,9 миллиард тенге)”.\nМутахассис ўз навбатида давлат муассасаларига янги таҳрирдаги конституция ва кўплаб қонунлар етказиб берилиши кераклигини ҳам қайд этиб ўтган. Сабаби ҳозир барча ҳужжатларда шаҳар номи Остона бўлиб турибди. Ушбу ўзгаришлар учун 15 миллион доллар атрофида кетади. Жами бўлиб 125 миллион долларга яқин(ёки 47 миллиард тенгедан зиёд) маблағ сарфланиши мумкин.\nБундан олдин Қозоғистон молия вазири Алихан Смаилов пойтахт номини ўзгартиришга кетадиган харажатлар ҳали ҳисобланмаганини маълум қилганди.\nЖССТ раҳбари коронавируснинг кенгроқ тарқалишида ёшларни айблади


Йўловчининг умрини сақлаб қолган ҳайдовчилар жон беришди\n09:57 09 Июл 2020\n17:25 03.12.2016 Ҳавола олиш\nТОШКЕНТ, 3 дек — Sputnik. Автоҳалокат Амир Темур шоҳ кўчаси, Тошкент телеминораси қаршисида, соат тахминан 21:00 атрофида содир бўлганлиги ҳақида хабар берган эдик.\nМаълумотларга кўра, мудҳиш йўл-транспорт ҳодисаси пиёданинг эҳтиётсизлиги сабаб келиб чиққан. Йўл юзига тўсатдан чиқиб қолган беэътибор пиёдани уриб юбормаслик учун "Lacetti" ҳайдовчиси автомобиль рулини бошқа тарафга бурган ва йўл четидаги дарахт билан тўқнашган. Катта тезликда келаётган автомобиль дарахтга келиб урилиши натижасида таниб бўлмас ҳолатга келиб қолган.\nМашинани бошқариб келаётган 22 ёшли ҳайдовчи эса воқеа жойининг ўзида вафот этган. У Тошкент давлат ахборот технологиялари университети талабаси экани айтилмоқда. Маълумотларга қараганда, Lacettiда ҳайдовчидан ташқари бошқа йўловчи ҳам бўлган. У оғир аҳволда шифохонага етказилган.\nFacebookдаги "Водители Ташкента" гуруҳида хабар берилишича, Lacetti йўловчиси ҳам шифохонада вафот этган. Кеча пиёданинг ҳаётини ўз умри эвазига сақлаб қолган икки йигитнинг дафн маросими ўтказилган.\nИнтернет фойдаланувчилари йўл-транспорт ҳодисалари нафақат ҳайдовчининг тезликни ошириши, балки масъулиятсиз пиёдаларнинг йўл-ҳаракати қоидаларига риоя қилмаслиги оқибатида келиб чиқаётганини таъкидламоқда.\nЛасетти, мудҳиш ЙТҲ, ТАТУ, авария


Канадалик эркак ижарага олинган Lamborghini Urus’ни қайтармасликка қарор қилди » Ўзбекистон янгиликлари – Zamin.uz\n, 26 2021, 21:41\n19 янв, 16:53 980 Дунё\nОнтарио штати полицияси GTA Exotics автосалонига тегишли бўлган қора Lamborghini Urus’ни қидирувга берди. Мижоз 10 минг доллар гаров эвазига кроссоверни ижарага олган, бироқ машинани қайтармаган, деб ёзади Motor. Ўғри кузатиш датчигини ўчириб қўйганидан сўнг, автосалон эгалари ҳуқуқ-тартибот идорасига мурожаат қилган.\nМашина ўғриси ноодатий Lamborghini Urus’ни танлаган: кроссовер Widebody «обвеси» ва қизил салони билан ажралиб туради. Машина 650 от кучига эга (850 Нм) тўрт литрли V8 «твин-турбо» двигатели ёрдами ҳаракатга келади. Агрегат саккиз поғонали автомат узатмалар қутиси ёрдамида бошқарилади. Автомобилнинг соатига 100 километр тезликка эришиши учун 3,6 сония етади, максимал тезлиги — 305 км/соат.\nGTA Exotics’да бу каби Urus’нинг ижараси 200 долларли суғурта билан суткасига 1500—1600 долларни ташкил этади. Шу билан бирга, мижоз унда кунига 160 километрдан ортиқ ҳаракатланмаслиги керак. Lamborghini Urus нархи 200 минг доллардан бошланади, бироқ ноодатий жиҳозланишга эга мазкур модель анча қимматроқ туради.\nКанадалик Urus’ни автосалондан декабрь ойида олиб кетган, бироқ автомобиль йўқолгани тўғрисида полицияга 11 январда хабар берилган. GTA Exotics автопаркидан ўғирлаб кетилган Lamborghini’дан ташқари бошқа кўплаб қиммат автомобиллар ҳам мавжуд: Porsche, Ferrari ва McLaren спорткарлари, шунингдек, ҳашаматли Rolls-Royce, жумладан 1963 йилги Silver Cloud III.\nТуркияда қимматбаҳо машинадан тарвуз сотган эркак жаримага тортилди 06 сен, 14:00\nShelby Mustang GT350 комбайнга қарши пойгага чиқди (видео) 12 апр, 06:00\nУкраинада қизил салонга эга ноёб «Жигули» топилди (видео) 04 апр, 15:55\nУэльсда мижоз синов чоғи 264 минг доллар баҳоланган Porsche 911 автомобилини пачоқ қилди 10 ноя, 21:46\nАмерика полициячилари «Lamborghini» билан пойга қилишди (видео) 03 мар, 13:52\nLamborghini машинаси ўғирланган куниёқ ёниб кетди 22 авг, 21:50\nЎзбекистонга 1,7 кг гиёҳвандлик воситаларини ошқозонида олиб ўтмоқчи бўлган шахслар қўлга олинди 26 фев, 21:12 0\nЕвропа лигаси. 1/8 финалга қуръа ташланди. МЮ "Милан" билан ўйнайди 26 фев, 20:45 0\nУкраинадаги мусобақада 3 нафар боксчимиз финалга чиқди 26 фев, 20:23 1\nСайёр қабуллар аҳоли мурожаатлари билан ишлашнинг самарали усули 26 фев, 20:00 0\nЎзбекистонда долларнинг расмий курси яна пастлади 26 фев, 19:47 20\nЎруновни “Спартак”да Тедеско “синдиргани" ростми? 26 фев, 19:14 76\n106 миллионлик парфюмерия воситалари манзилига етиб бормади 26 фев, 18:53 80\n"Странжа". Шаҳобиддин Зоиров кутилмаганда мағлубиятга учради 26 фев, 18:41 277\nБожхоначилар салкам 56 млн. сўмлик дориларнинг яширин савдосига чек қўйишди 26 фев, 18:30 104\nВагонларда яширилган контрабанда предметлари фош бўлди 26 фев, 18:06 150\nСалкам 1 миллиард 322 миллион сўмлик қинғирликка чек қўйилди 26 фев, 17:43 180


Жанубий Кореянинг "Vision Carе Service" халқаро ташкилоти офтальмологлари ФарғонадаHaqida.net\nHome Mahalliy Жанубий Кореянинг “Vision Carе Service” халқаро ташкилоти офтальмологлари Фарғонада\nЖанубий Кореянинг “Vision Carе Service” халқаро ташкилоти офтальмологлари Фарғонада\nМамлакатимиз соғлиқни сақлаш тизимида амалга оширилаётган изчил ислоҳотлар, аҳоли саломатлигини мустаҳкамлаш, тиббий маданиятини юксалтириш каби эзгу мақсадларга хизмат қилмоқда. “Соғлом авлод учун” халқаро хайрия фонди ҳам бу ишларга муносиб ҳисса қўшаётир.\n“Соғлом авлод учун” халқаро хайрия фонди томонидан соҳага оид давлат дастурлари ижросини таъминлаш, бемор ва ногирон болаларни соғломлаштириш мақсадида хорижий ташкилотлар билан ҳамкорликда қатор лойиҳалар ҳаётга татбиқ этилмоқда. Германиянинг “Friedensdorf International” халқаро ташкилоти, Корея Республикасининг “Siloam Center for the Blind”, “Vision Carе Servise” халқаро фонди ва бошқа муассасалар билан ўрнатилган ҳамкорлик натижасида туғма юрак нуқсони, қўл-оёқ бўғимлари, тери куйиши асоратлари ва бошқа хасталиклар билан оғриган болаларни бепул соғломлаштириш ишлари амалга оширилмоқда.\n2015-2017 йилларда Фарғона ва Бухоро шаҳарларида кўз соҳасида касаллиги бўлган 4 мингга яқин бемор чуқурлаштирилган тиббий кўрикдан ўтказилди. 589 нафар беморда катаракта хасталигини бартараф қилиш ва кўз гавҳарини алмаштириш жарроҳлик амалиёти ўтказилиб, соғломлаштиришга эришилди.\nБу йилги акцияда ҳам Андижон, Наманган ва Фарғона вилоятларидан беморлар Жанубий кореялик малакали шифокорлар кўригидан ўтказилмоқда. Аниқланган касалликлар жарроҳлик амалиёти билан бартараф этилаётир.\n– Ўзбекистонда инсон саломатлиги йўлида улкан ишлар амалга оширилаётганини ҳар қадамда кузатиш мумкин, – дейди Жанубий кореялик кўз шифокори Ле Жо Юн. – Барча тиббиёт муассасалари замонавий жиҳозланган, уларда малакали тиббиёт ходимлари фаолият кўрсатмоқда. Мазкур тиббий кўрик ҳам аҳоли саломатлигига эътибор ифодасидир. Тиббий кўрик ва операцияларда ўзбекистонлик малакали офтальмолог-шифокорлар бизга яқиндан кўмак бермоқда.\nЖанубий кореялик малакали шифокорлар томонидан ўтказилаётган жарроҳлик амалиётлари вилоят шифокорларининг тажриба ва маҳоратини янада оширишга хизмат қилади.\nPeugeot-Citroen заводи муддатидан олдин ишга тушади


Ўзбекистон Фанлар академиясига янги президент сайланди 11.01.2017, 12:00 | hordiq.uz, Юртимизда 2017 йилнинг 10 январь куни Ўзбекистон Республикаси Фанлар академиясида Фанлар академиясининг президентини сайлашга бағишланган умумий мажлис бўлиб ўтди.\nМажлисда Фанлар академияси академиклари, директорлар кенгаши аъзолари иштирок этдилар. Умумий мажлис ишида Ўзбекистон Республикаси Бош вазири А.Н.Арипов иштирок этди ва нутқ сўзлади.\nМажлисда сўзга чиққан академиклар М.С.Салоҳиддинов, С.Ш.Рашидова, Р.А.Зоҳидов, Б.М.Беглов, Б.А.Назаров, А.А.Асқаров, Н.Р.Юсупбеков, А.А.Абдуллаев, профессор Ш.А.Эгамбердиев Ўзбекистон раҳбарияти ва ҳукумати томонидан мамлакатимиз илм-фани ривожига алоҳида эътибор қаратилаётганини таъкидлаш баробарида академик фан олдида турган бир қатор долзарб масалаларни белгилаб олишди.\nШунингдек, улар Ўзбекистон Республикаси Фанлар академияси президентлигига сайлаш учун академик Б.С.Юлдошевнинг номзодини қўллаб-қувватлашди.\nБеҳзод Юлдашев (1945 йилда туғилган) – физика-математика фанлари доктори. 2000-2005 йилларда ҳам Фанлар академиясини бошқарган. ФА ядро физикаси Институти директори бўлиб ишлаган. Олий Мажлис Сенати аъзоси бўлган.\nМаълумот учун, Фанлар академиясини 2006 йилнинг мартидан биология фанлари доктори, академик Шавкат Солиҳов бошқариб келганди.\nМуносабат билдиринг Отменить ответ\tСизнинг e-mail манзилингиз сайтда қайд этилмаган. Чунки сиз ҳали изоҳ ёзмадингиз. Изоҳ йўллаётганда юлдузчали қаторлар албатта тўлдирилиши лозим *Изоҳ Исмингиз * E-mail * Сайт Пожалуйста, введите ответ цифрами:три + три = Диққат! Диққат!\nБугун ўқилган саҳифалар: 11 481Бугун кирувчилар сони: 2 876Кеча кирганлар сони: 15 342 Copyright © hordiq.uz 2017. Barcha huquqlar himoyalangan.


Қозоғистонда ЙТҲ оқибатида 11 киши ўлгани боис автобус ҳайдовчиси қамоққа ҳукм қилинди\nЖамбил вилоят суди шу йилнинг апрель ойида автобус иштирокида юз берган йўл транспорт ҳодисаси иши бўйича ҳукм чиқарди. Ўшанда 11 киши ҳалок бўлган ва ўнлаб жароҳат олганлар шифохонага ётқизилган эди.\nҲодиса 20 апрель куни эрталаб Ғарбий Хитой – Ғарбий Европа трассасининг участкасида юз берди. Енгил автомобиль юк машинаси билан тўқнашиб кетди. Қарши томондан келаётган автобус, суд материалларига кўра, транспорт воситалари билан тўқнашиб кетишнинг олдини олишга ҳаракат қилди, аммо ағдарилиб кетди.\nИИВ маълумотига кўра, мазкур ЙТҲ оқибатида ҳалок бўлганлар орасида Қозоғистон ва Ўзбекистон фуқаролари бор эди. 32 киши тиббиёт муассасаларига олиб борилди. Суд материалларига кўра, икки киши оғир тан жароҳати олди, саккиз киши ўрта оғирликдаги тан жароҳати олди.\nКордай туман суди, Т. исмли фуқарони эҳтиётсизлик оқибатида икки кишидан ортиқ фуқаронинг ўлимига сабаб бўлган йўл ҳаракати қоидаларини бузганликда айбдор деб топди, дея хабар берди суд матбуот хизмати. Суд уни беш йил муддатга қамоқ жазосига ҳукм қилди, у етти йил муддатга транспорт воситасини бошқаришдан маҳрум қилинди.\nМатбуот хизматининг хабар қилишича, суд судланувчининг пушаймонлигини, унга берилган ижобий характеристика, унинг аввал судланмаганлиги ва унинг ҳаракатида оғир оқибатларга олиб келувчи ҳолатлар йўқлигини эътиборга олган ҳолда Жиноий кодексининг 345-моддаси 4-қисми бўйича кўзда тутилган минимал жазо муддатини белгилади. Шунингдек суд айбланувчидан жабрдийдалар фойдасига 37 875 тенге (97 доллар) миқдорида жарима тўлаши борасида ҳукм чиқарди. Суд ҳукми қонуний кучга кирмади.\nЕвропа Иттифоқи статистика хизмати (Евростат) маълумотларига қараганда, Қозоғистон йўл транспорт ҳодисалари сони бўйича биринчи бешталикка киради. Ҳодисаларнинг юқори даражаси йўл ҳаракати қоидаларига амал қилмаслик ва йўлларнинг талабга жавоб бермаслиги билан изоҳланади.